Владимир Путин Виктор Зубков менән осрашты\n4 Июль 2019, 09:08\nВладимир Путин Виктор Зубков менән осрашты Ил башлығы Владимир Путин “Газпром” йәмғиәтенең директорҙар советы рәйесе Виктор Зубков менән осрашты.Улар газ-мотор яғыулығы баҙары үҫеше мөмкинлектәре хаҡында фекер алышынды. #ВладимирПутин\nИл башлығы Владимир Путин “Газпром” йәмғиәтенең директорҙар советы рәйесе Виктор Зубков менән осрашты.\nУлар газ-мотор яғыулығы баҙары үҫеше мөмкинлектәре хаҡында фекер алышынды.\n“Беҙҙә бөгөн тәбиғи газ менән эшләү мөмкинлегенә эйә йөк автотранспортының 127 моделе бар. Улар – юл-коммуналь, йыйыу, сүп-сар ташыу техникалары, шулай уҡ автобустар, микроавтобустар, йәнә еңел автомобилдәр: “Лада Веста”, “Лада Ларгус”, “УАЗ Патриот”, “УАЗ Пикап” һ.б. Был йәһәттән эште артабан да дауам итәсәкбеҙ”, – тине Виктор Зубков.\nВладимир Путин был тармаҡта алдынғы тәжрибә өлгөләренә таяныу мөһимлеген билдәләне.\nГаз-мотор яғыулығы баҙарын үҫтереү буйынса дәүләт программаһы эшләй. Газ менән заправкалау селтәрен төҙөү өсөн дәүләт тарафынан быйыл 3,3 миллиард һум бүленә.


Мифтахетдин Аҡмулла исемендәге Башҡорт дәүләт педагогия университеты ректоры Раил Әсәҙуллин, тормошобоҙ сифаты уҡытыусыға мөнәсәбәткә бәйле, тип иҫәпләй. Уҡытыусы иң хөрмәтле кеше булған илдәр бар. Уларға тиңләшәһе ине лә...\nИң мөһиме - төшөнкөлөккә бирелмәҫкә. Раил Әсәҙуллиндың фекеренсә, алынған белемде баһалау һәм уҡытыусылар хеҙмәтен хөрмәт итеү генә түгел, ә белем биреү процесын борон- борондан тотороҡланған иҫкелек тип түгел, ә, киреһенсә, даими үҙгәреүсе яңылыҡ тип ҡабул итеү ҙә үтә мөһим. Әлегә иһә ни өсөндөр бөтәһе лә бының менән килешергә әҙер түгел.\nРәсәйгә Европа белем биреү даирәһенә инергә кәрәк, сөнки 70 йыл буйына беҙ маташҡанса, бөтә донъянан айырым йәшәү мөмкин түгел. Ләкин Рәсәй мәғариф системаһы өсөн был үҙгәрештәр еңелдән түгел. Ике баҫҡыслы белемгә (магистратура, бакалавриат һәм аспирантура) күсеүҙе йәмәғәтселек бер төрлө ҡабул итмәй, - тип һөйләне Раил Әсәҙуллин. - Беҙҙең университет ваҡыт менән бергә атларға тырыша, шуға күрә беҙ, башҡа күп вуздарҙан айырмалы рәүештә, белем биреү процесына башҡасараҡ күҙлектән ҡарайбыҙ. Бына яңы ғына миҫал килтерәм.\nКүптән түгел бюджет өлкәһе өсөн хеҙмәткәрҙәр әҙерләүҙе тикшереүсе дәүләт аттестация комиссияһы үҙ эшен тамамланы. Мәскәү дәүләт университетынан белгес-генетиктар, беҙҙең генетиктарыбыҙ Мәскәү студенттарынан яҡшыраҡ әҙерләнгән, тип ғәжәпләнеп белдерҙе, - тине Әсәҙуллин. - Һигеҙ тамамлаусыбыҙҙы аспирантураға саҡырҙыҡ, уларҙың өсәүһе МДУ-ла уҡыясаҡ. Нисек беҙҙең студенттарыбыҙ шундай яҡшы һөҙөмтәләр күрһәтте һуң? Мин, бөтә эш университетыбыҙ әүҙем индергән белем биреү процесына яңыса ҡарашта, тип раҫлайым. БДПУ Биохимия һәм генетика институты менән килешеү төҙөнө, шул арҡала студенттарыбыҙ уҡыуҙы фән һәм производство менән бергә алып бара, был уларға үҙ эштәрендә бына тигән һөҙөмтәләргә өлгәшергә, студенттар араһында иң яҡшылар булырға ярҙам итә. Әгәр беҙ бөтә специальностар буйынса теория һәм практиканы шулай "берләштереүгә" өлгәшһәк, студенттарыбыҙҙың профессионализмы геометрик прогрессияла артасаҡ.\nРаил Әсәҙуллин әйтеүенсә, педагогия университетының маҡсаты - өлгөлө юғары уҡыу йорто, ғилми-методик белем биреү үҙәге булыу. Шуға күрә БДПУ Башҡортостандың белем биреү порталын булдырыу инициативаһын, ә яңы проектта телевизион белем биреү каналы булдырыуҙы үҙ өҫтөнә алды.\n- Беҙ булдыра алған тиклем тағы бер проблеманы хәл иттек... Демографик хәлдең тотороҡһоҙлоғо арҡаһында юғары уҡыу йорттарында йылдан-йыл абитуриенттар һаны кәмей. Шуға күрә бөтә вуздарҙа бюджет нигеҙендә студенттар ҡабул итеү ҙә 10 процентҡа кәметелде, - тип хәбәр итте Раил Әсәҙуллин. - Беҙҙең университет, магистранттар һәм профилһеҙ специальностарҙы - экологтар, генетиктар, социологтар - арттырыу иҫәбенә бюджет урындарын киңәйтеп, был һанды ике-өс процентҡа ҡалдыра алды.\nБДПУ ректоры һөйләүенсә, быйыл вузда студенттар инглиз, рус һәм башҡорт телдәрендә уҡый алһын өсөн биш яңы һөнәр барлыҡҡа килтерелде. Былар инглиз телендә хоҡуҡ белеме, башҡорт телендә балалар баҡсаһы тәрбиәсеһе, үҫемлектәр һәм организмдар биотехнологияһы, юридик психология, "инглиз теленә иртә өйрәтеү методикаһы" махсуслаштырыуы менән инглиз теле.\n2005 йылда Аҡмулла исемендәге Башҡорт дәүләт педагогия университеты бөтә специальностар буйынса комплекслы аккредитация үтте, һәм, Раил Әсәҙуллин әйтеүенсә, вузға иң юғары баһалар бирелде.\n- Мотлаҡ критерийҙарҙың береһе - компьютерлаштырыу, - тип билдәләне ул. - Ләкин бында беҙгә ҡурҡырлыҡ урын юҡ - был күрһәткес буйынса беҙ Рәсәй педагогик вуздары араһында икенсе урындабыҙ, ә быйыл хатта студенттар ҡаласығын - 6-сы һәм 7-се дөйөм ятаҡтарҙы да интернетҡа тоташтырҙыҡ. Бынан тыш, быйыл беҙ тәүге тапҡыр ун яңы һөнәр буйынса белгестәр сығарабыҙ. Мәҫәлән, музеологтарҙан һигеҙ кешене шунда уҡ БР\nМилли музейы ала. Башланғыс махсус белем биреү уҡытыусыларының бюджет төркөмөн тамамлаусы 20 студенттың һигеҙе аспирантураға саҡырылған, шуларҙың өсәүһе - Екатеринбургҡа.\nБеҙҙең уҡыу йортон тамамлаусылар үҙ һөнәре буйынса эшләмәй тигән хәбәр буш һүҙ ул. Быйыл, мәҫәлән, көндөҙгө бүлекте 1090 кеше һәм коммерция бүлеген 236 кеше тамамланы. Был студенттарҙың биш процентына иркен урынлашыу мөмкинлеге бирелде (ҡағиҙә булараҡ, улар буласаҡ әсәйҙәр), 30 проценты - Өфө мәктәптәренә, 41 проценты район мәктәптәренә барасаҡ, ике проценты аспирантурала ҡалa һәм 17 проценты башҡа һөнәрҙәр буйынса эшләй.\nҺүҙен йомғаҡлап, Раил Әсәҙуллин университетта күптән түгел бик мөһим ваҡиға булыуы хаҡында һөйләп үтте: башҡорт филологияһы һәм художество-графика факультеттары студенттары Башҡортостанда тәүге тапҡыр балалар өсөн башҡорт телен уйын формаһында үҙләштерергә булышлыҡ итеүсе анимацион фильм төшөргән. Сюжет буйынса рус айыу балаһы башҡорт бал ҡорто менән осраша. Бал ҡорто уның Башҡортостанда йәшәп, туған телен белмәүенә ғәжәпләнә һәм айыу балаһын башҡортса һөйләшергә өйрәтә башлай. "Студенттарыбыҙ афарин, юғары уҡыу йорто программаһын аҡлай!" тип һүҙен йомғаҡланы Әсәҙуллин.


Бөгөн Өфө-Аэропот трассаһында яңы үткәүел файҙаланыуға тапшырылды\nӘлегә ул етешһеҙлектәрҙе асыҡлау маҡсатында тест режимында эшләй.\n58 метр оҙонлоҡтағы юл хәрәкәттәре сикләнгән граждандар өсөн лифттар менән йыһазландырылған. Машиналар ағымы көслө булған ерҙә объект йәйәүлеләрҙең дә, автомобилистарҙың да хәүефһеҙлеген тәьмин итә. «Ял» кафеһы эргәһендәге был үткәүел -тәүгеһе. Ул инвесторҙар сығымдарына эшләнгән.\nУңайлы шарттар булдырыу маҡсатында эшләнгән ҡалған өс үткәүел ҡала бюджетына ҡарай. Улар йәй аҙағына тиклем файҙаланыуға тапшырыласаҡ.


Бөгөн төндә Башҡортостан биләмәһендә 35 градусҡа тиклем һыуытҡан - GTRK.TV — Новости Уфы и РБ\nЯнғындарҙың ҡыш үҙ хакимлығына инеп, көндәр ҡапыл һыуытҡас сығыуы борсоуға һала. Бөгөн төндә Башҡортостан биләмәһендә 35 градусҡа тиклем һыуытҡан. Белорет районы Николавка ауылында термометр бағанаһы ошо күрһәткескә еткән. Был турала социаль селтәрҙә ҡулланыусылар яҙа. Синоптиктар республикала бөгөн дә һауа температураһы 30 градусҡа тиклем түбәнәйәсәген белдерә. Был тәү сиратта төнъяҡ һәм көнсығыш райондаға ҡағыла. Ғәҙәттән тыш хәлдәр министрлығы алыҫ юлға сығыусыларға һауа шарттарын иҫәпкә алып, йылы кейенергә кәңәш итә. Яңынан юлдарҙа боҙлауыҡ көтөргәме-юҡмы, һыуыҡтан нисек һаҡланырға. Фауҡинур апай ҡышҡы селләнән һаҡланыу сараларын яҡшы белә. Ойоҡ-бейәләйҙәрҙе ул һарыҡ йөнөнән иләнгән ептән бәйләй. Йылы әйберҙәрҙе ейәндәренә лә бүләк итә.Йөн һәм иләнгән епте яҡындағы баҙарҙан һатып ала. Тик был көндәрҙә өйҙән сығырға йөрьәт итмәй – юл-һуҡмаҡтар үтә тайғаҡ. Миҙгел бүләктәре бәғзе берәүҙәргә ирмәк күренһә, икенселәрҙе саҡ ҡазаға тарытмай. Федераль юлдарҙа көсөргәнешле хәрәкәт яҙмалары бар. Юл хеҙмәтләндереүселәр ҡом запастары яһай. Өфөнөң һәр районы уны уртаса 10 мең тонна һатып алған. Боҙлауыҡҡа ҡаршы башҡа матдәләр ҙә тупланған.Ноябрҙең декабрь һыҙаттарын алыуын синоптиктар ҙа дәлилләй. Һәм артабан тағы ла ҡатыраҡ һаҡындар күҙаллай. Республиканың көньяғынан төнъяғына тиклем 11-ҙән 30 градусҡа тиклем һалҡын көтөлһә лә белгестәр быйылғы көҙҙөң һуңғы айын аномаль, тип танымай. 1993-сө йыл күрһәткестәренә әле йыраҡ. Һалҡындар күрше өлкәләрҙе лә урап үтмәй. Удмуртияла, мәҫәлән, 29 градус . Яуым-төшөмгә килгәндә иһә, Волга буйы округы биләмәһендә улар яҡын арала көтөлмәй. Көн аяҙ һәм һыуыҡ. Метеорологтар белдереүенсә, ял көндәренә һауа температураһы бер аҙ күтәрелә, тик үткән шәмбеләге кеүек боҙлауыҡ булмай.\n16 ноября Электр энергияһы менән тәьмин итеүҙә өҙөклөктәр булғанда авария эҙемтәләрен бөтөрөү


Быйыл республикала милли проект сиктәрендә ике яңы мәҙәниәт йорто төҙөлә // Мәҙәниәт | новости башинформ.рф\n15:43, 24 января 2020 Мәҙәниәт\nБыйыл республикала милли проект сиктәрендә ике яңы мәҙәниәт йорто төҙөлә Фото: Олег Яровиков\nЙылайырҙа һәм Илеш районының Ябалаҡ ауылында быйыл ике яңы мәҙәниәт объекты төҙөлә. Төҙөлөшкә аҡса «Мәҙәниәт» милли проекты сиктәрендә бүленде. Был хаҡта «Берҙәм Рәсәй»ҙең төбәк башҡарма комитетында ошо милли проектты үтәүҙе контролдә тотоу буйынса эш төркөмө ултырышында Башҡортостан Республикаһы мәҙәниәт министрының беренсе урынбаҫары Наталья Лапшина хәбәр итте.\nПрограмма яңы объекттар төҙөүҙе һәм булғандарын ремонтлауҙы күҙ уңында тота. Әйтәйек, 2019 йылда милли проектҡа Башҡортостандан биш мәҙәниәт учреждениеһы инде. Салауат районының Мөрсәлим ауылында яңы клуб һалынды, Түбәнге Ҡыйғы ауылында заманса кинозал асылды, Дыуан һәм Бөрйән райондарында — реновация, Миәкә районында капиталь ремонт үткәрелде.\n«Әле төбәк проекттарының 2020 йылға паспорттары раҫлана. Йылайырҙа һәм Илеш районының Ябалаҡ ауылында яңы объекттар төҙөлә. Яңыртылырға тейешле объекттар тураһында мәғлүмәт һуңғараҡ билдәле була», — тип билдәләне Наталья Лапшина.\nТеги: милли проекттар


Заман менән бергә атлай » Башҡортостан гәзите | Газета Башкортостан на башкирском языке\nБашҡортостан гәзите » Белем һәм тәрбиә » Заман менән бергә атлай\nЗаман менән бергә атлай 20.06.2018 // Белем һәм тәрбиә\nРеспубликабыҙҙа эшкәртеү сәнәғәте һәм аҙыҡ-түлек етештереү өлкәһе өсөн белгестәр әҙерләгән махсус уҡыу йорттары байтаҡ. Улар араһында даны алыҫтарға таралғаны иһә бармаҡ менән генә һанарлыҡ. Шундайҙарҙың береһе – Мәләүез күп профилле һөнәри белем биреү колледжы.\nБыл уҡыу йортоноң иң-иңдәр араһында булыуы уҡытыусылар коллективына, төрлө йылдарҙа эшләгән етәкселәрҙең эшмәкәрлегенә лә бәйле. Заман талаптарына яуап биргән колледж бөгөн перспективалы уҡыу йорттары исемлегендә. Уның менән яҡындан танышыу маҡсатында белем усағының етәксеһе Рита Мәҙәрик ҡыҙы СӘМИҒУЛЛИНА менән әңгәмә ҡорҙоҡ.\n– Рита Мәҙәрик ҡыҙы, билдәле булыуынса, һеҙ етәкселек иткән уҡыу йортоноң башланғысы үткән быуаттың 50-се йылдарынан алып механика йүнәлешендә үҫешә...\n– Эйе, ысынлап та, колледждың тарихына күҙ һалһаҡ, ул 1961 йылдан башлана. Тап шул осорҙа ул Күмертау тау-механика техникумының филиалы булып асыла, ә 1964 йылдан эшен Мәләүез аҙыҡ-түлек етештереү техникумының киске бүлеге булараҡ дауам итә. 1992 йылдан иһә уҡыу йорто — Мәләүез механика-технология техникумына, 2015 йылдан Мәләүез күп профилле һөнәри белем биреү колледжына әйләнә. Бөгөн ике филиалы бар: Күгәрсен районының Мораҡ ауылында һәм Көйөргәҙе районына ҡараған Маяҡ ҡасабаһында урынлашҡан башланғыс һөнәри белем биреү учреждениелары.\n– Белеүебеҙсә, һеҙҙең колледжда техник йүнәлештәге төрлө һөнәр эйәләрен әҙерләйҙәр, шулай уҡ уҡыу йортоноң эшмәкәрлеге бер нисә районда үҙ филиалы булыуы менән дә отошло.\n– Бөгөн колледжда 1377 студент белем ала. Улар араһында республикабыҙ райондарынан тыш, Рәсәйҙең төрлө төбәктәренән – Ырымбур өлкәһенән, Себер тарафтарынан, Волга буйы округтарынан килгәндәр ҙә бар. Колледж көндөҙгө һәм ситтән тороп уҡыу бүлегендә “Иҡтисад һәм бухгалтер иҫәбе (тармаҡтар буйынса)”, “Һөт һәм һөт ризыҡтары технологияһы”, “Әсетеү һәм шарап эшләү технологияһы”, “Сәнәғәт ҡорамалдарын монтажлау һәм техник эксплуатациялау (тармаҡтар буйынса)”, “Ит һәм ит ризыҡтары технологияһы”, “Бина һәм ҡорамалдар төҙөү һәм эксплуатациялау”, “Һыуытҡыс-компрессор машиналарын һәм ҡорамалдарын монтажлау һәм эксплуатациялау (тармаҡтар буйынса)”, “Металл булмаған төҙөлөш конструкциялары етештереү” һөнәрҙәре буйынса студенттарға белем бирә.\nУҡыу йортоноң Көйөргәҙе районы Маяҡ ҡасабаһында урынлашҡан филиалында иһә — “Умартасы”, “Тракторсы-машинист”, “Ветеринар-фельдшер”, “Машина-трактор паркын ремонтлау һәм техник хеҙмәтләндереү буйынса белгес”, Күгәрсен районы үҙәге Мораҡта урынлашҡан филиалында “Иретеп йәбештереүсе”, “Һанлы мәғлүмәтте эшкәртеүсе белгес”, “Ауыл хужалығында электр ҡорамалдарын ремонтлау һәм хеҙмәтләндереү электромонтеры” һөнәрҙәренә уҡыталар.\n– Әлбиттә, уҡыу мөмкинлектәре, уңыштар, һөнәр эйәләрен әҙерләү буйынса эш һөҙөмтәләре уҡыу йортонда булдырылған шарттарға бәйле...\n– Колледжда яҡшы белгестәр әҙерләү өсөн уңайлы шарттар булдырылған. Уҡыу аудиториялары һәм лабораториялар, оҫтахана, китапхана, заманса компьютер кластары, студенттарҙы йыл әйләнәһенә йылы аш менән тәьмин итеүсе ашхана эшләй. Ситтән килгәндәр өсөн 100 урынлыҡ ятаҡ та колледждың янында ғына. Унда йәшәү өсөн уңайлы шарттар тыуҙырылған: дәрестәрҙән һуң ял итеп алыу өсөн ял бүлмәһе бар, студенттар өсөн автомат кер йыуыу машиналары, душ кабиналары урынлаштырылған.\nСпорт менән шөғөлләнеүселәр өсөн уҡыу йортоноң ике спорт һәм бер тренажер залы бар. Бында төрлө секциялар ойошторолған: еңел атлетика, баскетбол, волейбол, шахмат, өҫтәл теннисы һ.б. Әйтергә кәрәк, колледжда спорт менән ныҡлап шөғөлләнгән студенттар уҡый. Улар араһында Рәсәй, республика кимәлендә уҙған төрлө спорт ярыштарында юғары күрһәткестәргә өлгәшкән егет һәм ҡыҙҙар бик күп.\n– Ысынлап та, уңыш һәм еңеүҙәрҙең нигеҙе – уҡытыусы һәм уҡыусыларҙың берҙәм тырышлығы, ә уңыштар – уҡыу йортоноң төп йөҙө. Һеҙҙең еңеү һәм уңыштарығыҙ нимәнән ғибәрәт?\n– Колледж уҡытыусылары һәм студенттары Рәсәй һәм республика кимәлендә үткән конкурстарҙа, конференция һәм олимпиада ярыштарында әүҙем ҡатнашып, яҡшы һөҙөмтәләргә өлгәшә. Шулар иҫәбендә 2008 йылдан башлап төрлө йылдар дауамында Мәскәү ҡалаһында уҙған Рәсәй агросәнәғәтенең “Алтын көҙ” күргәҙмәһендә яуланған алтын, көмөш һәм бронза миҙалдар бар. 2016 йылда “WorldSkills” конкурсында бронза миҙал һәм III дәрәжә диплом, 2017 йылда шул уҡ конкурста алтын, көмөш миҙал һәм I, II дәрәжә диплом, быйылғы йыл иһә көмөш һәм бронза миҙалдар һәм II, III дәрәжә дипломдар яуланы. 2018 йылда беҙҙең колледждың “Рәсәйҙең иң яҡшы 100 ССУЗ”ы исемлегенә инеүе лә күп нәмә хаҡында һөйләй. Быйыл ғинуар айында “Комсомольская правда” гәзите ойошторған “Һөнәри белем биреү буйынса иң яҡшы уҡыу йорто-2018” конкурсының “Иң яҡшы колледж” номинацияһында Мәләүез күп профилле һөнәри белем биреү колледжы бишенсе урынға лайыҡ булды. “Шаг в науку” республика фәнни-ғәмәли конференцияһының йыл һайын тап ошо колледж базаһында уҙыуы ла күптән инде йолаға әйләнгән. Тырышлыҡтары өсөн студенттарыбыҙ төрлө кимәлдәге исемле стипендияларға лайыҡ була. Быйыл, мәҫәлән, 4-се курста “Сәнәғәт ҡорамалдарын монтажлау һәм техник эксплуатациялау” йүнәлешендә белем алған Владислав Лунев Рәсәй Хөкүмәтенең стипендияһына лайыҡ булды. Шуға ла колледждың йөҙө – ул беҙҙең уңыштарыбыҙ һәм һөнәри йүнәлештә еңеүҙәр яулаған тырыш студенттарыбыҙ, тип ысын күңелдән ғорурланып әйтә алабыҙ.\n– Ысынлап та, төрлө төбәк, ҡала һәм район мәктәптәре балалары өсөн Мәләүез күп профилле һөнәри белем биреү колледжы һөнәр һайлау һәм киләсәктә уңышлы эшләү йәһәтенән төрлө яңы мөмкинлектәр аса, шулай бит?\n– Тап шулай, тип икеләнмәйенсә әйтә алам. Колледж әҙерләгән белгестәрҙе илебеҙҙең һәр төбәгендә ҡуш ҡуллап көтөп торалар. Механик һөнәренә эйә булған күпселек егеттәр Себер тарафтарында, Мәскәү, Санкт-Петербург кеүек ҙур ҡалаларҙа, сит республикаларҙа эшләй, бина-ҡорамалдар төҙөү һәм эксплуатациялау бүлеген тамамлаусылар араһында иһә, үҙ төҙөлөш ойошмаларын асып, уңышлы эшҡыуар булып киткәндәр ҙә байтаҡ. Быйылғы сығарылыш студенттарын Златоуст, Силәбе ҡалаларында ла көтөп торалар, ундағы ойошмалар менән килешеү төҙөлә.\nУҡыу йортона республиканан ғына түгел, сит тарафтарҙан да белем алырға килеүселәр етерлек, сөнки тормошта иң кәрәкле һәм бөгөнгө заман талаптарына ярашлы һөнәрҙәргә тап ошо белем усағында эйә булырға мөмкин. Ситтән тороп уҡыу бүлеге студенттары иһә һәр төрлө аҙыҡ-түлек етештереү һәм эшкәртеү сәнәғәте ойошмаларында эшләп йөрөй. Студенттарҙың практикаһы башлыса ҡаланың һөт-консерва комбинатында, “Пивзавод”, “Мәләүез шәкәр заводы”, “Мәләүез элеваторы”, “Мастер-А”, баш ҡалабыҙҙың “НУМИК” яуаплылығы сикләнгән йәмғиәттәрендә үтә. Уҡыу йортон тамамлаусылар белемдәрен артабан Башҡорт дәүләт аграр университетында, Башҡорт дәүләт университетының Стәрлетамаҡ филиалында камиллаштыра ала. Был уҡыу йорттары менән килешеүҙәр төҙөлгән.\nБыйылғы йылдан Башҡортостан Республикаһының Мәғариф министрлығы ярҙамында белем усағында “Төҙөлөш тармағында техниктарҙың һөнәри компетенцияһын формалаштырыуҙың дуаль моделе” темаһына инновациялы майҙансыҡ эшләй башланы. Шулай уҡ беҙ әле матди-техник базаны яҡшыртыу, тыуҙырылған шарттарҙы артабан камиллаштырыу, уҡыу корпустарын һәм дөйөм ятаҡты ремонтлау эштәрен алып барабыҙ. Тыуған яҡтарынан, әсәй ҡанаты аҫтынан айырылып сығып, беҙгә белем алырға килгән балаларға иғтибар ҙур, һәр ҡайһыһына уңайлы шарттар тыуҙырыу өсөн бар көсөбөҙҙө һалырға тырышабыҙ.\nШуға ла Мәләүез күп профилле һөнәри белем биреү колледжы, заман һулышын тойоп, бөгөнгө көн менән бергә атлай. Киләсәккә изге маҡсаттар ҡорған уҡыу йорто артабан тағы ла бейегерәк үрҙәр яулар, тип ышанабыҙ. Уҡыу-уҡытыу эштәрендә инновациялы алымдар ҡулланыу, актуаль булмаған алымдарҙан тулыһынса баш тартыу – беҙҙең төп маҡсат. Ә мәктәпте тамамлаған уҡыусылар, ҡайҙа уҡырға барырға тигән һорау алдында тора икән, беҙҙең ишектәр улар өсөн һәр саҡ асыҡ.


Быҙаулыҡтың Таналыҡҡа ҡойған урыны » Башҡортостан гәзите | Газета Башкортостан на башкирском языке\nБашҡортостан гәзите » Йәмғиәт » Быҙаулыҡтың Таналыҡҡа ҡойған урыны\nБыҙаулыҡтың Таналыҡҡа ҡойған урыны 07.09.2018 // Йәмғиәт\nИке йылға ҡушылған ерҙә нигеҙ ҡорған ауылдар беҙҙә етерлек. Һамар ҙа шундай хозур тәбиғәт ҡосағында урынлашҡан, ошо ауылдан йыраҡ түгел Быҙаулыҡ йылғаһы Таналыҡҡа ҡоя. Туйындырыусыһы, дәртләндереүсеһе булғас, был йылға тағы ла тулыланып ҡалғандай тойола, ярҙарына һыймай аға.\nҺамар ауыл хакимиәте башлығы Рафаэль Кәримов билдәләүенсә, матурлыҡты күреп-тойоп үҫкәндәр һәр саҡ изге маҡсат менән яна, яҡшылыҡҡа һәм яҡтылыҡҡа ынтылыштары көслө була, эргә-тирәне гөл баҡсаһына әйләндереүгә, үҙҙәренең ыңғай миҫалында бүтәндәрҙе әйҙәүгә айырыуса бар көсөн һала.\nНиндәй матурлыҡ тураһында һүҙ бара тиһегеҙме? “Урындағы башланғыстарға булышлыҡ итеү” программаһы нигеҙендә киләсәктә ауылда ял зонаһы төҙөкләндереләсәк.\n– Ауыл ҙур, балалар һаны ла артҡандан-арта, – ти Рафаэль Фәрит улы. – Малай һәм ҡыҙҙар халыҡтың ошо ял урыны эргәһенән мәктәпкә үтеп-һүтеп йөрөй, белем усағына яҡшы кәйеф менән килеп инә. Хәйер, бүтән ваҡытта ла унан йәш-елкенсәк өҙөлмәй. Ул төҙөкләндерелһә, матурайһа, тағы ла яҡшы буласаҡ.\nФайҙалы эште тормошҡа ашырыуға халыҡ әүҙем ҡушылған, өй беренсә аҡса йыйыу ойошторғандар.\nТырышһаң була: ҡасандыр беҙҙән йыраҡ түгел бер ҡасабалағы ташландыҡ урын күҙ менән ҡаш араһында гөл баҡсаһына әүерелгәйне. Яңы тәпәй баҫҡандар өсөн дә, өлкәндәр өсөн дә уңайлыҡтар булдырылды. Был урын да унан һис ҡайтыш булмаясаҡ, балалар майҙансығынан тыш, йәштәр күнекмә үткәрһен өсөн махсус ҡоролмалар урынлаштырыласаҡ. Тирә-йүнгә үҫентеләр ултыртыу – төп бурыстарҙың береһе, ял зонаһын кәртәләп алыу ҙа планлаштырылған.


“Мин киләмен – ауыҙың ас, мин киләмен – зәңге, ҡас!” Ҡуҙғалаҡтан бәлеш\nБәлеееш.... Был һүҙҙе ишеткәс үк ауыҙығыҙҙан һыуҙар ағып киткәндер инде. Бәлеште халҡыбыҙ әүәле иң ҡәҙерле ҡунаҡтарға, байрам табынына ғына бешерә торған затлы ризыҡ булһа, хәҙер уңған хужабикәләр былай көндәрҙә лә бешереп, ғаиләһен һыйлай.Ә бына ҡуҙғалаҡтан бәлеш бешереп ҡаранығыҙмы быйыл? Әле уның ҙурайып, ашарлыҡ булған сағы. Ҡатып китмәҫ борон йыя һалып, төрләндереп бешеренергә лә, ҡышҡылыҡҡа етерлек итеп алып ҡалырға ла өлгөрөргә кәрәк. Һәр кем үҙе белгәненсә әҙерләй инде ҡамырын, ә мин һеҙгә ике төрлө итеп әҙерләү рецебын бирмәксемен. Рецептар менән сайтта танышырһығыҙ.\nБәлеееш.... Был һүҙҙе ишеткәс үк ауыҙығыҙҙан һыуҙар ағып киткәндер инде. Бәлеште халҡыбыҙ әүәле иң ҡәҙерле ҡунаҡтарға, байрам табынына ғына бешерә торған затлы ризыҡ булһа, хәҙер уңған хужабикәләр былай көндәрҙә лә бешереп, ғаиләһен һыйлай.\nӘ бына ҡуҙғалаҡтан бәлеш бешереп ҡаранығыҙмы быйыл? Әле уның ҙурайып, ашарлыҡ булған сағы. Ҡатып китмәҫ борон йыя һалып, төрләндереп бешеренергә лә, ҡышҡылыҡҡа етерлек итеп алып ҡалырға ла өлгөрөргә кәрәк. Һәр кем үҙе белгәненсә әҙерләй инде ҡамырын, ә мин һеҙгә ике төрлө итеп әҙерләү рецебын бирмәксемен.\nТәүҙә 200 гр ҡуҙғалаҡты йыуып һарҡытабыҙ ҙа, оҙонсалап турайбыҙ. Унан майланған табаға йәйеп һалабыҙ. Өс йомортҡаны бер стакан шәкәр ҡомо менән туҡыйбыҙ ҙа, яйлап бер стакан он һалып болғатабыҙ. Әҙер массаны ҡуҙағалаҡ өҫтөнә ҡоябыҙ. 180 градусҡа еткереп ҡыҙҙырылған духовкаға, йә мейескә ултыртабыҙ. 25-30 минуттан тәмле бәлеш әҙер ҙә була.\nСөсө ҡамырҙан бәлеш.\n150 гр аҡмайға биш аш ҡалағы шыйыҡ май ҡушып болғағас, биш аш ҡалағы ойоған һөт, балғалаҡты тултырмай ғына сода, семтем тоҙ, шуға самалап он ҡушып йомшаҡ ҡына ҡамыр баҫабыҙ. Эслеккә етерлек ҡуҙғалаҡ, ярты стакан шәкәр (кемгә нисек оҡшай, шул хәтлем һала, миңә, мәҫәлән, ярты стакан күп), 5-6 ҡалаҡ магазин ҡаймағын тигеҙ итеп йәйеп сыҡҡас, өҫтөнә һуты таралмаһын өсөн манный ярмаһы һалабыҙ. Шулай уҡ мейестә 30-35 минут тирәһендәй бешереп алабыҙ.\nЭлегерәк хатта ҡуҙғалаҡ байрамы ла үткәргәндәр. Ул яҙ булғас, ер-һыу кибеп, ҡуҙғалаҡ сыҡҡас үткәрелгән. Унда бөтә ырыу ҡатнашҡан. Ауыл халҡы йыйылышып, ҡорбан салған. Уйын-көлкө, йыр-моң һәр урында яңғырап, ялан-туғай тулған, бейеүҙәр башҡарылған. Беренсе тапҡыр ҡуҙғалаҡ ҡапҡанда: "Мин киләмен — ауыҙың ас, мин киләмен — зәңге, ҡас!" — тигәндәр.


Тел - тере организм\n14 Февраль 2020, 22:00\n#февраль_бәйгеһе #уйнап_алайыҡ#башҡорт_теле#заман_телеХәйерле кис, ҡәҙерле дуҫтар!Белеүебеҙсә, тел - тере организм, ул һәр ваҡыт үҫештә, үҙгәреп тора. Заман технологияларына бәйле, телебеҙгә байтаҡ "импорт" һүҙҙәр килеп инде. Ҡайһыларына "һә" тигәнсе башҡортса варианттар табылды. Мәҫәлән, лайк - ЛАЙЫҠ, смайлик - ЙЫЛМАЙЛИК, ватсап - вәтшәп... Хатта коронавирусты ла үҙебеҙҙең телгә "тажлыйоғош" тип әйләндереп ҡуйҙылар.Бөгөнгө задание шундай: Әйҙәгеҙ, заман терминдарына, мәҫәлән, ХЕШТЕГ, ПОСТ, РЕПОСТ кеүектәргә, уйынлы-ысынлы булһа ла үҙ һүҙҙәребеҙҙе яҙып ҡарайыҡ. Кем күберәк яҙыр? Яуаптар иртәгә 15.00-гә тиклем ҡабул ителә, бәйгегә йомғаҡ яңы задание алдынан яһала.Ә кисәге заданиеның яуабы:\nХәйерле кис, ҡәҙерле дуҫтар!\nБелеүебеҙсә, тел - тере организм, ул һәр ваҡыт үҫештә, үҙгәреп тора. Заман технологияларына бәйле, телебеҙгә байтаҡ "импорт" һүҙҙәр килеп инде. Ҡайһыларына "һә" тигәнсе башҡортса варианттар табылды. Мәҫәлән, лайк - ЛАЙЫҠ, смайлик - ЙЫЛМАЙЛИК, ватсап - вәтшәп... Хатта коронавирусты ла үҙебеҙҙең телгә "тажлыйоғош" тип әйләндереп ҡуйҙылар.\nБөгөнгө задание шундай: Әйҙәгеҙ, заман терминдарына, мәҫәлән, ХЕШТЕГ, ПОСТ, РЕПОСТ кеүектәргә, уйынлы-ысынлы булһа ла үҙ һүҙҙәребеҙҙе яҙып ҡарайыҡ. Кем күберәк яҙыр? Яуаптар иртәгә 15.00-гә тиклем ҡабул ителә, бәйгегә йомғаҡ яңы задание алдынан яһала.\nӘ кисәге заданиеның яуабы: ҒИЛМАН ИШКИНИН. "МӘҢГЕ ЯБЫҠ ИШЕК КЕНӘ ШЫҒЫРЛАМАЙ". Ул 2002 йылда ошо бер юллыҡ шиғыры менән Бәләбәй ҡалаһында "ИЛҺАМ ШИШМӘЛӘРЕ" шиғриәт бәйгеһендә беренсе урын яулай.\nДөрөҫ яуап биргән Айһылыу Сабирова, Айна Иманғолова, Гөлкәй Әлмөхәмәтова иҫәбенә - берәр, авторын ғына әйткән Гөлназ Ҡылысбаеваға 0,5 мәрәй яҙыла. Афарин!


Көмөшбикә апайҙың «бәһлеүән» еләктәре » Башкортостан кызы | Башҡортостан ҡыҙы\nКөмөшбикә апайҙың «бәһлеүән» еләктәре\nҺүрәттәге еләктәрҙе күргәс, шул хәтлем дә булмаҫ, фотомонтаждыр, тиеүселәр хаталана. Был татлы ла, алмалай эре лә баҡса еләген Һамар өлкәһендә Ольгино ауылында йәшәүсе Көмөшбикә Дәүләтшина үҫтерә. Быйыл йәй Һамар өлкәһенә һабантуйға барған Башҡортостан ҡунаҡтары байрам табынында Көмөшбикә апайҙың еләген ауыҙ итеп, таң ҡала. Ҡунаҡтар (араларында тәжрибәле ауыл хужалығы белгестәре лә була), нисек үҫтерҙегеҙ, тип аптырап, сортының исемен һорап ала. “Бәһлеүән” (“Гигантелла”) тигән сортлы еләк юғары уңышлылығы, яҡшы тәме менән генә түгел, талымһыҙлығы менән дә айырылып тора икән. Хәйер, ҡулдарынан гөлдәр тамған хужабикәнең баҡсаһында һәр емеше, йәшелсәһе йылдың-йылы ишелеп уңа. Әле, мәҫәлән, армыт (груша) менән йөҙөмдө (виноград) ҡайҙа ҡуйырға белмәйҙәр.\nУңған кеше бар яҡлап та уңған, тиеүҙәре хаҡ. Көмөшбикә Ғәлләм ҡыҙы дүрт тиҫтә йылға яҡын мәктәптә рус теле һәм әҙәбиәте дәрестәре алып барған абруйлы уҡытыусы булараҡ билдәле. Күптән хаҡлы ялда булһа ла, уҡыусылары уны онотмай, осрашҡанда сәскәләргә күмә.\nҺамар ҡыҙы Көмөшбикә өсөн тыуған еренән тыш тағы бер изге төйәк бар – уны юғары белемле, һөнәрле, рухлы иткән Башҡортостан. Стәрлетамаҡ педагогия институтын тамамлаған мөғәллимә ғүмер буйы балалар күңеленә ғилем орлоҡтары сәсә. “Көмөшөм йөрәгенә ҡәҙерле Башҡортостанға йылына бер барып, үҙе уҡыған институтты, һабаҡташтарын күрмәһә, йәненә урын тапмай”, – ти уның тормош юлдашы Әсхәт ағай. Элекке рационализатор, хәҙер һыуытҡыстар йүнәтеү менән шөғөлләнеүсе Әсхәт Әхәт улы ҡатынына баҡсала ярҙамлашып ҡына ҡалмай, был ифрат мауыҡтырғыс эшкә үҙе лә бөтә күңелен һала. “Икәү тартһаң ғына донъя алға бара”, – ти улар.\nДәүләтшиндар бер ҡыҙ һәм ул тәрбиәләп үҫтергәндәр. “Шөкөр, Асиябыҙ ҙа, Ильясыбыҙ ҙа аҡыллы, тәүфиҡлы”, – тип ҡыуана әсә менән ата. Әлбиттә, баҡса емеше улар өсөн атап үҫтерелә, ләкин мул уңыш балаларға ғына түгел, барса туғандарға, дуҫтарға етә, хатта артып ҡала.\n– “Башҡортостан ҡыҙы” – түҙемһеҙләнеп көтөп алған, иң яратҡан журналым. Ул – мине Башҡортостан менән бәйләп тороусы баҫма. Әсәйем дә ғүмеренең аҙағынаса унан айырылманы. “Шәп баҡсасы” конкурсы хаҡында уҡығас, уңыштарым хаҡында Башҡортостандағы әхирәттәремә һөйләгем килде, – тип бүлешә журналыбыҙҙың тоғро дуҫы Көмөшбикә апай Дәүләтшина.


22 Ғинуар 2011, 20:25\nРеспублика Хөкүмәтендә бер төркөм гүзәл затты «Әсәлек даны» миҙалы менән бүләкләү тантанаһы үтте. Биш һәм унан да күберәк бала тапҡан әсәләргә юғары дәүләт наградаһын БР Хөкүмәте Премьер-министры урынбаҫары Фидус Ямалетдинов тапшырҙы.\nУл, залдағыларҙы тәбрикләп, ишле бала тәрбиәләү – оло ҡаһарманлыҡ, тип билдәләп, ғаиләләргә дәүләт тарафынан күрһәтелгән ярҙамға туҡталды. Бөгөн республикабыҙҙа күп балалы 33 мең ғаиләлә 110 меңдән ашыу бала тәрбиәләнә. Иң һөйөнөслөһө – уларға дәүләт тарафынан льготалар булдырылыуы. Күмәк балалы ғаиләләрҙең һәр береһенә, айлыҡ пособиеларҙан тыш, коммуналь хеҙмәтләндереү өсөн түләүҙәргә, юл йөрөүгә, туҡланыуға льготалар ҡаралған. Биш һәм унан да ишлерәк бала үҫтереүселәргә торлаҡ сертификаттары тапшырылыуы – ғаилә өсөн ҙур ярҙам. Һуңғы ике йылда был бәхеткә 48 ғаилә лайыҡ булған. Ошо маҡсатта бюджеттан 100 миллион һумдан ашыу аҡса бүленгән. Ә инде туғыҙ балалы ғаиләләргә тәғәйенләнгән «ГАЗель» микроавтобустары алтмыштан ашыу ғаиләгә бирелгән.\nДәүләттең иғтибарын тойғанға ла республикабыҙҙа сабыйҙар һаны арталыр, күрәһең. «Әсәлек капиталы»н алыу буйынса республикабыҙҙың лидерҙар рәтендә булыуы ла шуға ишара.\nБүләкләнеүселәр араһында ниндәй генә һөнәр эйәһе юҡ ине: вожатыйҙар, уҡытыусылар, хакимиәт идарасыһы, мәҙәниәт йорто директоры һ.б. Иң һоҡландырғаны – Учалы районының Сәфәр ауылынан Зөлфиә Гәрәева, Бөрйән районының ҡолғона ауылынан Гөлнур Мөхәммәтова кеүек әсәләрҙең балалар баҡсаһында эшләүе. Үҙҙәре ишле бала үҫтереп тә, бүтән сабыйҙарҙы ҡарарға көс, ваҡыт тапҡан ханымдар маҡтауға лайыҡ.\nӘ бына Рәсимә Хәбибуллина Саҡмағош районынан килгән. Ул районда ғына түгел, республика кимәлендә танылған, данлыҡлы «Базы» ауыл хужалығы етештереү кооперативында һауынсы булып эшләй.\n– Хеҙмәтемдән йәм табам. Эшкә ашҡынып барам, балаларымды, иремде, йортобоҙҙо һағынып ҡайтам, – ти ул, шатлығы менән уртаҡлашып.\nТормошоң менән ҡәнәғәт булыуҙан да ғәзизерәк йәнә ни бар һуң?! Ябай ғына ошо һүҙҙәрҙә бәхет үҙе сағыла бит.


Матурлыҡ донъяһында йәшәй ул\n22 Ғинуар 2020, 18:50\nӘ был таҡталар ябай ғына түгел, күҙ яуын алырҙай ҡара, зәңгәр, йәшел күҙле сибәр ҡыҙҙар һынында!\nГүзәлиә Зыязетдинова менән күрешкәнебеҙгә оҙаҡ ваҡыт үтһә лә, уның ижади эштәре был һоҡланғыс ханым менән осрашыуҙы һәр ваҡыт хәтергә төшөрөп тора.\n...Күҙҙәр – күңел көҙгөһө, ти халыҡ. Ҡайһы берәүҙәрҙең күҙҙәре, сөңгөл кеүек, үҙенә тарта, тылсымлы матурлығы менән әсир итә, ә икенселәре, киреһенсә, ниндәйҙер һалҡынлыҡ менән үҙенән этәрә. Гүзәлиә Тимерйән ҡыҙы ла үҙ эштәрендә тап күҙҙәргә айырым баҫым яһай.\nЯбай ғына таҡта киҫәге, пресланған фанера күҙ алдында йәнләнә. Лобзик, дрель, бумала, буяуҙар ярҙамында ҙур матур күҙле матрешкалар барлыҡҡа килә.\n- Был шөғөл менән 2008 йылда декрет ялында ултырғанда мауығып киттем. Уға тиклем бәләкәй балаҫтар, ойоҡбаштар, кофталар бәйләй инем. Хәҙер бына таҡтанан әйберҙәр киҫеп, уларға биҙәктәр төшөрәм. Төрлө фигуралар уйлап табам... Мәктәптә уҡыған саҡта уҡ стена гәзиттәренә һүрәт төшөрҙөм, төрлө нәмәләр яһай инем, ниндәйҙер матур һәм файҙалы әйберҙәр эшләгем килде. Мәҫәлән, кухняла һәр ваҡыт кәрәкле аҙыҡ турағыс таҡта, - ти Гүзәлиә Тимерйән ҡыҙы.\n- Ҡайһы бер матрешкалар менән айырылышҡы ла килмәй, ҡайһы берҙәрен яҡындарыма бүләк итәм. Бигерәк тә күҙҙәр төшөрөргә яратам, - тип серҙәре менән бүлеште әңгәмәсем.\nУның балалары ла ижад менән мауыға. Өлкән улы Нуршат - ғаиләлә оҙаҡ көтөп алынған бала, шуға ла уға шатлыҡ нуры тип исем биргәндәр, оригами яһарға ярата. Ҡыҙы Алина пластилиндан бәләкәй генә эттәр, башҡа йәнлек һындары, йәнһүрәт персонаждары яһай. Икенсе улы Илшат хужалыҡта ярҙам итергә ярата, бик бөтмөр бала.\nБер нисә йыл элек Гүзәлиә һәм Илвир йәш ғаиләләргә ярҙам программаһы буйынса Казанка ауылында йорт һатып алған. Балалары Раевка ауылы гимназияһында уҡый, уларҙы мәктәп автобусы йөрөтә.\nГүзәлиә Тимерйән ҡыҙы тәүҙә үҙе тыуып үҫкән Отрада ауылында башланғыс синыф уҡытыусыһы булып эшләгән, унда тоҙло ҡамырҙан әйберҙәр яһау түңәрәге алып барған, балаларҙы төрлө сувенирҙар яһарға өйрәткән. Ситтән тороп, культурология уҡытыусыһы белгеслеге буйынса Башҡорт дәүләт педагогия университетын тамамлай.\nБөгөн Гүзәлиә Тимерйән ҡыҙы М. Буранғолов исемендәге башҡорт лицейында рус теле уҡытыусыһы булып эшләй, ә тормош иптәше Илвир Миҙхәт улы – “Раевка” йәмғиәтендә тракторсы-машинист.\nЗыязетдиновтар икеһе лә яратҡан эше, йорт хужалығы менән шөғөлләнә, балалар үҫтерә. Әммә көндәлек мәшәҡәттәрҙән бер аҙ арынып, буш минуттары килеп сыҡҡанда, Гүзәлиә Тимерйән ҡыҙы ҡулына ғәҙәти эш ҡоралдарын алып, яңы образдар тыуҙыра, иҫ киткес ҡул эштәре коллекцияһын тулыландыра.


Өфөлә Рөстәм Хәмитов «Ҡатындар» трилогияһы авторы Гөлнур Яҡупованы бүләкләне // Мәҙәниәт | новости башинформ.рф\nӨфөлә Рөстәм Хәмитов «Ҡатындар» трилогияһы авторы Гөлнур Яҡупованы бүләкләне\n16:19, 12 сентября 2018 Мәҙәниәт\nӨфөлә Рөстәм Хәмитов «Ҡатындар» трилогияһы авторы Гөлнур Яҡупованы бүләкләне Фото: Динар Кәлимуллин\nРеспублика Башлығы Рөстәм Хәмитов билдәле яҙыусы, «Ҡатындар» трилогияһы авторы Гөлнур Яҡупованы Салауат Юлаев ордены менән бүләкләне. Бөгөн Өфөлә Рәсәйҙең һәм Башҡортостандың дәүләт наградаларын тапшырыу тантанаһы уҙҙы.\n«Мин — бар донъяла танылған бөйөк башҡорт әҙәбиәтенең бер ҡәләме, тиңһеҙ «Урал батыр» эпосын ижад иткән халыҡтың әҙибәһе. Әҫәрҙәремдең уҡыусыларымдың һөйөүен яулауына мин бик бәхетлемен. Ә инде халыҡтың фекеренә ҡолаҡ һалып, әҙәбиәткә шундай иғтибар белдергәне өсөн хөкүмәтебеҙгә, шәхсән һеҙгә, Рөстәм Зәки улы, бик рәхмәтлемен. Киләсәктә лә ҡәләмем тирбәлгәндә башҡорт әҙәбиәтенә хеҙмәт итергә вәғәҙә итәм», — тине яҙыусы.\nГөлнур Яҡупова – билдәле прозаик, публицист, йәмәғәт эшмәкәре. Ярты быуаттан ашыулыҡ хеҙмәт, ижади эшмәкәрлеген башҡорт журналистикаһын үҫтереүгә бағышланы, милли әҙәбиәтебеҙҙе сағыу әҫәрҙәр менән байытты.\nУның шиғырҙары, хикәйәләре, повестары, «Ҡатындар» трилогияһы әҙәбиәт тәнҡитселәренең юғары баһаһын алды һәм республикабыҙҙа ғына түгел, Рәсәйҙең башҡа төбәктәрендә лә китап уҡыусылар араһында популярлыҡ яуланы. Трилогия бер нисә тапҡыр республикала иң уҡымлы китап тип танылды. Яҙыусы балалар әҙәбиәте өлкәһендә лә әүҙем эшләй. Уҡыусылар, студенттар менән йыш осраша. Тыуған Ғафури районында 17 йыл рәттән үҙ аҡсаһына уҡыусылар араһында «Өмөтлө ҡәләм» ижади конкурсын уҙғара.


Баш ҡала аэропортынан Грузияға рейс асыла // Йәмғиәт | новости башинформ.рф\n11:20, 19 января 2018 Йәмғиәт\nБаш ҡала аэропортынан Грузияға рейс асыла Фото: автор\n2018 йылдың 16 июнендә Өфө аэропортынан Грузияның Батуми ҡалаһына рейстар асыла. Самолеттар даими рәүештә аҙнаһына ике тапҡыр шаршамбы һәм шәмбе һайын осасаҡ. Өфөнән самолет киске 7-се 5 минутта ҡуҙғалып китә һәм Батуми аэропортына киске 9-сы 5 минутта барып етә. Грузияның баш ҡалаһынан һауа суднолары көндөҙгө 1 тула 10 минутта күккә күтәрелә, Башҡортостандың баш ҡалаһына көндөҙгө 5 тула 10 минутта ултыра.\n«Өфө» аэропортының матбуғат хеҙмәтенән хәбәр итеүҙәренсә, билеттар һатыла башланған да инде. Бер яҡҡа осош хаҡы кәмендә 10 300 һум тәшкил итә. Рейстарҙы 50 авиапассажирға иҫәпләнгән CRJ 200 самолеты башҡарасаҡ.


«Урал батыр»ҙың кейеҙҙән тегелгән костюмдар коллекцияһы Мәскәү тамашасыһы һөйөүен яуланы\nБөйөк әҫәр геройҙарын Республика халыҡ ижады үҙәгенең ҡул оҫталары кәүҙәләндергәйне.\nХәйләкәр һәм мәкерле Зәрҡүм - «Урал батыр» эпосының иң сағыу образдарының береһе. Кейеҙ баҫыусылар был йыланды әҫәрҙең йөкмәткеһенә ярашлы, костюм деталдәре аша сағылдырырға тырышҡан.\nРеспубликаның төрлө район-ҡалаларынан берләшкән ижади коллектив утыҙға яҡын мәшһүр әҫәр геройын кейеҙҙә йәнләндергән. Был эштәр республикала ғына түгел, халыҡ-ара кимәлдә лә юғары баһаланған. Яңыраҡ коллекция Мәскәүҙә үткән «Этно-Эрато» Икенсе Евразия юғары милли мода конкурсында «Иң яҡшы көнсығыш костюмы» номинацияһында еңеү яуланы.\nКәримә Кайдалова, «Урал» галереяһы етәксеһе: «Беләһегеҙме, беҙҙең өсөн еңеү яулай мөһим түгел ине, иң әүәле – «Тамға» проекты нигеҙендә республиканың ҡул оҫталарын берләштергән ижади төркөм барлыҡҡа килде».\nУлар халыҡ кәсебен - кейеҙ баҫыуҙы профессиональ кимәлгә күтәреү маҡсатында рәссам, дизайнерҙар менән кәңәшләшеп эш итә. Тәүҙә буласаҡ костюмдың эскизы ҡағыҙҙа төшөрөлә, иң яҡшыһы тип танылғаны кейеҙҙә баҫыла.\nАлександр Кирдякин, дизайнер: «Тәбиғи материалдан ғына эшләнгән образдарҙы рәссамдар төрлө элементтар менән тулыландырҙы. Мәҫәлән, ҡайһы бер костюмдар тимер әйберҙәр менән биҙәлде».\nӘйткәндәй, кейеҙ баҫыусыларҙың эшмәкәрлеге бының менән генә сикләнмәй - киләсәктә башҡа эпостарға таянып та әҫәр геройҙарын кәүҙәләндереү ҡаралған.


Бөгөн ҡаты ауырыуҙан һуң Башҡортостан телевидениеһының тәүге дикторы Рәсимә Кәримова арабыҙҙан китте. Рәсимә Сәғит ҡыҙының эшмәкәрлеге Башҡортостандың һәм Рәсәйҙең атҡаҙанған мәҙәниәт хеҙмәткәре тигән маҡтаулы исемдәр менән баһаланған. Республика телевидениеһында «Яңылыҡтар» программаһы, ижтимағи-сәйәси, нәфис-әҙәби тапшырыуҙар алып барыусыһы тиҙ арала телевизор ҡараусыларҙың һөйөүен яулай.\nИке телдә лә тапшырыуҙар алып барған РСФСР-ҙың һәм БАССР-ҙың атҡаҙанған мәҙәниәт хеҙмәткәре Рәсимә Кәримова телевидениеға 30 йыл ғүмерен арнаған. Уның тауышын, йөҙөн һәм йылмайыуын республиканың һәр кешеһе белә. Оҙаҡ йылдар дауамында телевидениела алып барыусы булып эшләп, һәр көн телевизор ҡараусыларҙы «Өфө һөйләй» тип сәләмләй. Һуңғы йылдарҙа Рәсимә Кәримова «Башҡортостан» радиоһында диктор булып эшләне.


Аҡҡан һыуҙар » «Йәшлек» гәзите\nГазета "Йәшлек" » Әҙәбиәт » Аҡҡан һыуҙар\n20.09.2013 Аҡҡан һыуҙар\n– "Дамский вальс!" – тип иғлан итте Ғәбделварис руссалап. Ҡыҙҙар тартынышып, бер ситкәрәк һырылды. Ләкин шул саҡ улар араһынан Фәриҙә ҡыйыу ғына атлап килеп сыҡты һәм: "Әйҙәгеҙ, ҡыҙҙар!" – тип туп-тура егеттәр төркөмөнә ҡарай китте. Йәштәр барыһы ла тынып ҡалды. Биттәре еңелсә алһыуланған Фәриҙә, бер аҙ тулҡынланыуын һиҙҙермәҫкә тырышып, Хәйҙәр янына килде һәм уны бейергә алып төштө. Башҡа йәштәр еңелсә генә үҙ-ара геүләшеп алғандан һуң яйлап ҡына, парлашып-парлашып вальс бейеүенә төшә башланы.\nБейеү ваҡытында бер-береһенә ҡарашып һөйөнөп туя алмай бөтә донъяһын онотҡан Хәйҙәр менән Фәриҙә яҡын тирәлә башҡалар ҙа бар икәнен тойманы ла тиерлек. Ике ғишыҡ, әле яҡшылап танышып та алмаған булыуҙарына ҡарамаҫтан, йәне-тәне менән бер-береһенә ныҡ яҡын ине. Хәйҙәр ҙә, Фәриҙә лә ошоғаса бер ваҡытта ла шундай сәйер һәм ифрат көслө тойғо кисергәндәре юҡ ине. Йә Раббым, ошо ике йәш йөрәк араһында ҡабынған мөхәббәттең һис керһеҙ һәм мәңгелек булыуын насип ҡылһаң ине...\n"Дамский вальс" тамамланғас, башҡа бейеүҙәр башланды. Бер аҙҙан Ғәбделварис гармунын тарта-тарта Хәйҙәр янына килде:\n– Хәйҙәр ағай, мә, уйна әле, мин арып киттем, – тине. Хәйҙәр, нишләптер, башындағы фуражкаһын сисеп, Ғәбделваристың башына кейҙерҙе лә, гармунды ҡулына алды. Тәүҙә уның телдәре буйлатып бармаҡтарын йөрөтөп сыҡты. Ысынлап та, гармунды ныҡ һағынған. Бер аҙ көй һайлап алғандан һуң бик матур итеп бейеү көйҙәрен һыҙҙыра башланы. Уның уйнаған көйөнә аяҡтар үҙҙәренән-үҙҙәре бейеүгә алып төшә һымаҡ...\nТөнгө сәғәт икеләр тирәһендә уйын тамамланды. Йәштәр әкренләп таралыша башланы. Ҡайһылары өйҙәренә ҡарай йүнәлде, ә ҡайһы берәүҙәр парлашып, йылға буйына китте. Йәйге төн шундай тын. Бер-береһенә һыйынышып барған йәштәрҙе аяҙ күктәге йондоҙҙар, бер аҙ көнләшкәндәй булып, йымылдашып оҙатып ҡала. Ошондай йәмле төндә Хәйҙәр, әлбиттә, Фәриҙәһе менән ине. Элегерәк ҡыҙға ниндәйҙер өмөт бағлап йөрөгән егеттәрҙең проблемалары бөгөн бик еңел генә хәл ителде. Егеттәр башҡаса Фәриҙә тирәһенә барманы. Фәриҙә Хәйҙәрҙеке икәне барыһы өсөн дә көн кеүек асыҡ ине. Шулай уҡ Хәйҙәр өсөн эстән генә янып йөрөгән бер-ике ҡыҙ ҙа ошо кисәнән һуң был егеттән бөтөнләйгә төңөлдө...\nКлубтан сыҡҡас та улар ауыл ситендәге һирәк ҡайынлыҡҡа табан юлланды. Ҡыҙҙың биленән ҡыҫа биреп, мөмкин тиклем уға һырынып барырға тырышты Хәйҙәр. Фәриҙә лә быға ҡаршылашманы. Тулған ай яҡтыһында уларҙы үҙенең күләгәһе аҫтына йәшерергә йәтешләнеп, саҡырып торғандай, башҡа ағастарҙан айырымыраҡ үҫкән йыуан ҡайын төбөнә еткәс, Хәйҙәр ҡыҙға кинәт кенә боролоп, уны ике ҡуллап ҡосаҡлап алды. Ҡыҙ был юлы ла ҡаршылашманы. Ә инде ирендәренә егеттең ирендәре килеп терәлгәс, йылы ер өҫтөнә төшкән ҡар бөртөгөләй бөтөнләйгә иреп төштө.\nБер аҙ ваҡыттан Фәриҙә егеттең ҡосағынан ысҡынырға нисектер үҙендә көс табып, Хәйҙәрҙе еңелсә генә этәреп ебәрҙе.\n– Тәүге танышыу көнө өсөн унһыҙ ҙа күп артыҡлыҡ ебәрҙек, Хәйҙәр, һиңә шулай тойолмаймы? – тине ҡыҙ, йыш-йыш тын алып.\n– Бәлки, шулайҙыр ҙа, – тине Хәйҙәр ҙә, тыны бөткәндәй. Ҡыҙҙы ҡосағынан ысҡындырғыһы килмәй, дауам итте. – Әммә, үҙең әйтмешләй, “тәүге көн”дөң берәй нормаһы бармы икән ул һәм, әгәр булһа, ҡайҙа яҙылған? Коммунизм төҙөүсенең мораль кодексында ла ундай нәмә күргәнем юҡ, училищела ла өйрәтмәнеләр...\n– Ә һин – шаянһың, – тине ҡыҙ, йылмайып.\n– Әһә, шулаймы... Алайһа, мин бик етди ҙә була алам... – тип, Хәйҙәр етеҙ генә хәрәкәттәр менән ҡыҙҙы яңынан һығып ҡосаҡлап алды һәм уның ирендәренән ныҡ итеп һурып үпте...\nАй нурында бар нәмә күкһел төҫтә күренгән ҙур аҡланда оҙаҡ ҡына һөйләшеп йөрөнөләр. Гүйә уларҙың һәр хәрәкәтен күҙәтеп, һәр бер әйткән һүҙен тыңлап, был ғишыҡтарға бер аҙ көнләшкәндәй ҙә булып, аяҙ күктә тулған ай уларҙы оҙата барҙы. Таң яҡынлаша башлағанда бер аҙ һалҡынсараҡ. Хәйҙәр кителен сисеп, Фәриҙәнең иңбашына һалды.\n– Училищены тамамлағас, һине ҡайҙа тәғәйенләнеләр? – тип һораны Фәриҙә.\n– Урта Азия хәрби округына, – тине Хәйҙәр. – Ә ниндәй ҡалаға икәне билдәһеҙ. Ул турала барғас округ штабында әйтәсәктәр.\n– һауала осоп йөрөүе ҡурҡыныс түгелме? – тине ҡыҙ, шаяртып.\n– Ә һин кешеләргә укол яһарға ҡурҡмайһыңмы? – тип һорау менән яуап бирҙе уға Хәйҙәр. Икәүләшеп көлөшөп алдылар.\n– Миңә хат яҙып торорһоңмо? – тине Фәриҙә бер аҙҙан.\n– Ә ниңә хат яҙырға ти? – тине Хәйҙәр. – Мин һине кәләш итеп алам да, хеҙмәт иткән еремә алып китәм, әгәр үҙең риза булһаң. Хәрби госпиталдәргә лә фельдшерҙар кәрәк. Теләһәң, эшкә лә урынлашырһың.\n– Белмәйем шул, – тине Фәриҙә.\n– Ниңә белмәйһең? – тине Хәйҙәр. – Минең әсәй менән атай, килен алып кит, ти. Әсәйем хатта һинең турала ла әйтә биреп ҡуйҙы.\n– Әллә инде, – тине Фәриҙә. – Һинең әсәйең менән атайың яҡшы кешеләр ҙә ул, мин уларҙы беләм. Ә бына минең атай... Ҡыҙ тынып ҡалды.\n– Нимә – һинең атай?\n– Бәлки, һиңә бик тә сәйер тойолоуы ихтимал, Хәйҙәр, ә шулай ҙа, минең атайым элек-электән хәрби кешене йәне-тәне менән күрә алмай. Үҙе армияла ла хеҙмәт итмәгән, хатта хәрби фильмдарҙы ла ҡарамай. Ғәскәри кешене күрһә, ышанаһыңмы-юҡмы, "тфү" тип төкөрөнә башлай. Уның ана шул ҡылығы өсөн мин бала саҡтан башҡаларҙан уңайһыҙланып йәшәйем. Уның атаһы, йәғни минең ҡартатайым ни өсөндөр уны Совет Армияһына ҡарата күралмаусанлыҡ рухында тәрбиәләгән. Бәлки, ҡартатайымдың ҡасандыр нахаҡҡа репрессияға эләгеп, оҙаҡ йылдар Себер лагерҙарында йөрөүе быға сәбәпсе булғандыр...\nФәриҙә, моңһоуланып, Хәйҙәрҙең күҙҙәренә ҡараны. Әле генә ҡыҙарып ҡалҡып килгән ҡояш яҡтыһына ҡыҙҙың һылыу йөҙө тағы ла матурыраҡ булып күренде. Йәйге ҡыҫҡа төндөң нисек үткәнен һиҙмәй ҙә ҡалғандар.\n– Үҙеңдән тора инде, Фәриҙә, – тине Хәйҙәр бер аҙҙан. – Әгәр ысынлап та яратһаң, атаңа ҡарап тормаҫһың инде.\n– Атай ризаһыҙлығы ла бик насар бит ул, Хәйҙәр, – тине Фәриҙә күңелһеҙ генә.\n– Ни өсөн беҙ әле '"бүрәнә аша бүре күреп" ҡурҡып торабыҙ? Әле һинең атайың менән һөйләшмәгәнбеҙ бит, – тине Хәйҙәр бер аҙҙан. – Әйҙә, тәүҙә минекеләр менән һөйләшәйек. Иртәгә үк, дөрөҫөрәге, бөгөн үк, үҙеңде атайымдарға алып ҡайтып "күрһәтермен".\n– Әллә түгел, һөйләштек, – тине Хәйҙәр күңелле итеп.\nШул көндө үк ауылға "Хәйҙәр менән Фәриҙә өйләнешә икән" тигән яҡшы хәбәр таралды. Хәйҙәр Фәриҙәне, ысынлап та, ата-әсәһенә күрһәтергә алып ҡайтты.\n– Шулай тиҙ генә хәл иттегеҙме? – тип һораған булды Хәйҙәрҙең әсәһе. Ә үҙе эстән генә был хәлгә бик шатлана ине.\n– Әсәй, Фәриҙәһеҙ йәшәй алмайым. Мин уны яратам, – тине Хәйҙәр әсәһенә. Унан оялышынан һәм ҡаушауҙан бите алһыуланған ҡыҙға ҡарап алды. – Фәриҙә лә мине ярата.\n– Ә ҡыҙҙың ата-әсәһе ни әйтер бит?..\nФәриҙә һүҙгә ҡушылмай ситтәрәк ултыра бирҙе. Үҙенең ата-әсәһенең ризалығы тураһында һүҙ сыҡҡас, уны күңел тынысһыҙлығы биләп алды.\n– Хәҙер боронғо заман түгел, бындай мәсьәләләрҙе йәштәр үҙҙәре хәл итергә тейеш, – тине Хәйҙәр. – Иртәгә как раз йома көн бит, атай, атыңды ек тә, Мырҙабулатҡа барып киләйек. Моғайын, ата-әсәһен күндереп булыр.\n– Барайыҡ, улайһа, – тине бығаса бер ни ҙә өндәшмәй ултырған һәр саҡ күндәм атаһы.\nУл көндө кис егет менән ҡыҙ клубҡа сығып торманы. Алдан вәғәҙәләшкән урында осрашҡас та, һөйләшә-һөйләшә Һортай тауы яғына киттеләр.\n– Бына бит, – тине Хәйҙәр, – минекеләр риза. Бер ваҡыт һинекеләр ҙә ризалашыр. Әгәр ҙә улар ҡаршы булһа, мин һине урлап алып китәм.\n– Улай тимә, Хәйҙәр, – тине Фәриҙә. – Урлау – насар эш.\n– Яҡшы уй менән урлауҙың ниндәй насар яғы булыуы мөмкин? Үҙемдең мөхәббәтем өсөн мин бар йыһанды ҡыҙырып сығырға, хатта Айға барып етергә лә әҙермен, Фәриҙә.\n– Ай бигерәк алыҫ бит, Хәйҙәр. Ә мин бына ғына, һинең яныңда, – тине Фәриҙә, йылмайып, егеттең күҙҙәренә ҡараны. Шулай һөйләшә-һөйләшә бер-береһенә ҡапма-ҡаршы торған килеш, ҡулға-ҡул тотоношоп, нәҡ һинд фильмдарында уйнаған актерҙар һымаҡ, бар донъяларын онотоп, тигеҙ таш өҫтөндә талғын ғына әйләнештеләр.\n– Летчик өсөн алыҫ ара юҡ ул, Фәриҙә, – тип шаяртты Хәйҙәр. Уның күңеле тағы ла күтәрелеп китте, һаман да ҡыҙҙан күҙҙәрен алмай шаян йыр йырлап ебәрҙе:\nАй юғары, Ай юғары,\nАйға менеп, түбән төшөп\nҺине күрәһем килә...\nФәриҙә лә юғалып ҡалманы, шул ыңғайы йырҙы дауам итте:\nАй ҡыҙына бүләк ит һин\nБеҙҙең колхоз алмаһын.\nКәпәсеңде батырып кей,\nОсоп төшөп ҡалмаһын.\nШаярып, Хәйҙәрҙең фуражкаһын уның башына батырҙы. Хәйҙәр ҡыҙҙы биленән ҡосаҡлап алды:\n– Беҙ һинең менән ғүмер буйы шулай йырлашып ҡына йәшәрбеҙ, Фәриҙә!\nҠыҙ егеттең күҙҙәренә һағышлы итеп ҡараны:\n– Минең дә тормош юлын тик һинең менән генә үткем килә лә ул, Хәйҙәр, һинең менән утҡа ла, һыуға ла инергә әҙермен, йәнем, тик... – Фәриҙә туҡталып ҡалды.\n– Нимә, тик?\n– Күңелем ниндәйҙер насар нәмә һиҙенгән һымаҡ.\nЕгет ҡыҙҙың нескә билен тағы ла нығыраҡ итеп ҡыҫты:\n– Был донъяла Аллаһтан башҡа беҙҙе айырырлыҡ көс юҡ, Фәриҙә,– тине ул, йыш-йыш тын алып. – Һинең ошо нурлы йөҙөңдән, татлы ирендәреңдән башҡа мин бит йәшәй алмайым, йәнем! Мин һине яратам, Фәриҙә. Тәүге күреүҙән үк ғүмерлеккә һиңә ғашиҡ булдым мин, бәғерем.\n– Мин дә, йәнем... – тип шыбырланы ҡыҙ.\nБер-береһенең ирендәрен йоторҙай булып һура-һура, үҙҙәре лә һиҙмәҫтән, әкрен генә яҡындағы йомшаҡ үлән-түшәккә йығылдылар...\nШул кис ике йәш йөрәк, бер-береһе менән ғүмерлеккә бергә булырға вәғәҙәләшеп, бергә ҡушылды…\nФазлитдин ағай иртәгәһен таң менән тороп ат екте. "Тура барып төшөргә ул төпкөл ауылда, исмаһам, бер таныш та юҡ бит әле", – тип һөйләнде.\n– Фәхрислам ҡарттың үҙенә бара ла төшәһең инде, – тине Сәлихә апай.\n– Ҡыҙын һоратырға килеребеҙҙе лә белмәй бит әле ул, нисегерәк ҡаршы алыр инде...\n– Моғайын, ауыҙыңа һуҡмаҫ.\n– Уныһы шулай ҙа...\nАтаһынан да иртә тороп әҙерләнеп йөрөгән Хәйҙәр:\n– Атай, әллә миңә хәрби формамды кеймәй, икенсе кейем кейеп алырғамы? – тине.\n– Ни өсөн? – тип ғәжәпләнде атаһы.\n– Сөнки Фәхрислам бабай хәрби кешеләрҙе яратмай, тиҙәр.\nХәйҙәрҙең атаһы асыуланып китте:\n– Үәйәнней кешене яратмаған әҙәмдең эсендә йөрәге булмаҫ. Яратмаһа – торһон! Уның ҡыҙынан башҡа донъяла ҡыҙҙар бөткәнме? Никакуй! Кей фурмаңды! Ана, яурындарыңа вагундарыңды ялтыратып тағып ал!\n– Ярар, ярар, атай, кейермен, – тине Хәйҙәр, атаһының бер аҙ боҙоп әйткән ирмәк һүҙҙәренә көлөмһөрәп.\n...Ике сәғәт тирәһенән улар Мырҙабулат ауылына килеп етте. Борондан ҡалған йола буйынса, тәүҙә ҡыҙ йортона яусы итеп ебәрер өсөн был ауылдағы берәй әбейҙе табырға тейештәр ине. Кешеләрҙән һораша-һораша, яңғыҙ йәшәгән Хәтирә исемле әбейгә килеп инделәр. Өйгә ингәс тә, иҫәнлек-һаулыҡ һорашҡандан һуң Фазлитдин ағай йола буйынса:\n– "Юҡ" эҙләп йөрөй инек, шул һеҙҙә юҡмы? – тип һораған булды. Хәтирә әбей, үҙенән ниҙер ҡыуғандай, ҡулын һелтәп:\n– Ю-у-уҡ, ундай нәмә миндә ҡайҙан ғына булһын инде. Уның кеүек нәмә, ана, түбән остағы Гөлғәйшәлә була торған. Өйҙә эсеүсе кеше булмағас, ул нәмәне мин өйҙә тотмайым. Араҡы ла булдымы ризыҡ... – тип теҙеп алып китте.\n– Апай, һин бит оло кеше, әммә беҙҙе аңламаның, – тине Хәйҙәрҙең атаһы. – Ҡыҙ һората килгән кешеләр шулай "юҡ" эҙләп йөрөй бит, боронғо башҡорт йолаһы буйынса.\n– Бәй, бая уҡ шулай тип әйтһәгеҙ ни була инде! Кемдең ҡыҙын һоратырға килдегеҙ?\n– Фәхрислам ҡарттың ҡыҙын.\n– Әй, теге пуштар Фәхрисламдың ҡыҙы Фәриҙәнеме? – әбей йәнләнеп китте.\n– Эйе, эйе, тап үҙе. Тик нимәне аңлата ул "пуштар" тигәне? – тип көлөмһөрәп һораны Фазлитдин ағай.\n– Фәхрислам ҡарт ғүмере буйына кешеләргә гәзит, хат ташый – пушталйун булып эшләй. Шуның өсөн дә ауылда бөтә кеше уны "пуштар Фәхри" тип йөрөтә. Сөнки был ауылда Фәхрисламдар икәү. Икенсеһе арғы урамда йәшәй. Уныһы – "бальшуй Фәхри". Дәү кәүҙәле булғаны өсөн ауыл халҡы уға шундай ҡушамат биргән, – тип кеткелдәп көлдө Хәтирә әбей. – Ярар, улай булғас ни, барып яусылап киләйем. Тик "пуштар Фәхри" бик кире кеше. Уның менән кешеләрсә һөйләшеүҙәре, ай-һай, ауыр була торған...\n(Дауамы. Башы 10, 11-се һандарҙа).


Константин Толкачев йәш ғалимдарға республика гранттарын тапшырҙы\nБашҡортостан Республикаһы Дәүләт Йыйылышы – Ҡоролтай Рәйесе Константин Толкачев Башҡортостан Республикаһы гранттарына йәш ғалимдар араһындағы конкурста еңеүселәрҙе ҡотланы. Дипломдарҙы һәм гранттарҙы республика вуздарының һәм фәнни-тикшеренеү үҙәктәренең йәш хеҙмәткәрҙәре алды. Тантаналы сарала министрлыҡтар һәм ведомстволар, вуздар һәм институттар етәкселәре ҡатнашты.\nКонстантин Толкачев Башҡортостан Республикаһы Башлығы вазифаһын ваҡытлыса башҡарыусының тәбрикләү һүҙҙәрен еткерҙе һәм сарала ҡатнашыусыларҙы Рәсәй фәне көнө менән ҡотланы. Парламент Рәйесе билдәләүенсә, лайыҡлы эштәр бик күп булғанлыҡтан, конкурс комиссияһы ағзаларына еңеүселәрҙе һайлап алыуы еңелдән булманы.\n– Иң мөһиме, йәш ғалимдарҙың эштәре ҡағыҙҙа ғына ҡалмаһын. Был асыштарҙы предприятиелар һәм ойошмалар эшендә ҡулланылышҡа индерергә, иҡтисадты һәм социаль өлкәне үҫтереү, кешеләрҙең йәшәү сифатын күтәреүгә йүнәлтергә кәрәк, – тип һыҙыҡ өҫтөнә алды Константин Толкачев.


Инорс ниһәйәт бассейнлы булды | ГТРК «Башкортостан» — Новости Уфы и РБ\nБашҡортостан хөкүмәте ярҙамы менән яңы объект сафҡа инде. Ә Октябрь Проспектында урынлашҡан республика клиник онкология диспансерының хирургия корпусында төҙөлөш эштәре һүлпәнәйгән. Эштәр был арала мотлаҡ йәнләнәсәк. Подрядсы ойошмалар ошондай вәғәҙәләр бирҙе. Сафҡа индерелергә тейеш республика клиник онкология диспансерының яңы бинаһында йәнә төҙөлөш эштәре һүлпәнәйгән. Хирургия корпусының төкөтмәһе март айына әҙер булырға тейеш ине. Әммә, бинаны ҡарап сыҡҡандан һуң, Башҡортостан хөкүмәте рәйесенең беренсе урынбаҫары быға өлгәшеп булмаясаҡ, тигән һығымта яһаны.\nПроектҡа ярашлы, бында көнөнә 450 кешене хеҙмәтләндергән поликлиника һәм 240 урынға иҫәпләнгән хирургия корпусы буласаҡ. 9 ҡатлы бинала лор-онкология, гинекология, урология, маммология бүлектәре урынлашасаҡ. Әммә, төҙөлөштө тамамлау һәм заманса ҡоролмаларҙы ҡуйыу өсөн өҫтәмә 190 миллион һум аҡса талап ителә. Төҙөлөш ойошмалары менән осрашыуҙан һуң Премьер-министрҙың беренсе урынбаҫары яман шеш ауырыуҙары диспансерын асыуҙың аныҡ датаһын билдәләне. Подрядсы компаниялар март аҙағына эштәрҙе тамамлап, объектты файҙаланыуға тапшырырға тейеш. Ә апрель һәм май айҙарында бында медицина ҡорамалдары ҡуйыла башлаясаҡ, тип күҙаллана.\nБыл ваҡиғаны Инорс халҡы күптән көттө. Сөнки, бында бер ҡасан да заманса бассейн булманы. Ниһәйәт, тантаналы шарттарҙа яңы объект асылды. Төҙөлөш эштәре бер-нисә йыл барҙы һәм төрлө сәбәптәр арҡаһында асыу кисектерелеп килде. Уҙған йылда объектты сафҡа индереүгә федераль бюджеттан 16 миллион һум бүленде. Ә күпселек өлөшө төбәк ҡаҙнаһынан йүнәлтелде.\nОбъекттың икенсе ҡаты башҡа спорт төрҙәре өсөн тәғәйенләнгән. Яңы объект мөмкинлектәре сикләнгән кешеләр өсөн дә ҡулайлаштырылған. Мәҫәлән, бассейн махсус рәүештә заманса ҡоролмалар менән йыһазландырылған. Бында кесеһенән олоһона тиклем йөрөй аласаҡ. Башҡортостанда тағы ла 16 бассейн төҙөү ҡарала. Уларҙың күбеһе район-ауылдарҙа булһа, берәүһе Өфөнөң Шаҡша биҫтәһендә урынлашасаҡ. Бында ла күптән балалар һәм өлкән йәштәгеләр өсөн йөҙөү өсөн шарттар тыуҙырыу мәсьәләһе күтәрелеп килә.\nӨфөлә спорт менән шөғөлләнеү өсөн йылдан йыл яңы мөмкинлектәр булдырыла. Әле гимнастика, көрәш һәм волейбол үҙәктәренең проекттары әҙерләнә йә төҙөлөш эштәре бара. Был объекттар ҙа халыҡтың сәләмәтлеген нығытыуҙа үҙ өлөшөн индерәсәк, тип көтөлә.


Әүәлбаев Мэльс Ситдиҡ улы — Башҡорт Википедияһы\nӘүәлбаев Мэльс Ситдиҡ улы\nӘүәлбаев Мэльс Ситдиҡ улы (10 ноябрь 1939 йыл — 23 октябрь 2019 йыл) — ғалим-инженер-механик, 1966—1999 йылдарҙа Башҡортостан ауыл хужалығы ғилми-тикшеренеү институтының үҫемлекселекте механизациялау бүлегенең өлкән ғилми хеҙмәткәре. Ауыл хужалығы фәндәре кандидаты (1998). Башҡорт АССР-ының атҡаҙанған ауыл хужалығы хеҙмәткәре (1990).\nСССР, РСФСР, Башҡорт АССР-ы, Баймаҡ районы\nСССР, РСФСР, Өфө\n2 Тормош һәм хеҙмәт юлы\n4 Маҡтаулы исемдәре һәм башҡа бүләктәре\nМэльс Ситдиҡ улы Әүәлбаев хәҙерге Башҡортостан Республикаһының Баймаҡ районы Темәс ауылында 1939 йылдың 10 ноябрендә тыуған. 1966 йылда Башҡортостан ауыл хужалығы институтын тамамлаған, инженер-механик.\n1954 йылға тиклем урындағы ете йыллыҡ мәктәптә белем ала. Шунан Темәс педучилищеһына уҡырға инә һәм был уҡыу йортоноң ябылыуы айҡанлы педагогия училищеһын Белоретта тамамлай. Педучилищела уҡыған йылдарында уны иң яҡшы һыҙмасы, иң яҡшы рәссам, иң яҡшы гармунсы тигән даны сыға. Мандолинала яҡшы уйнаған дуҫы Рәфҡәт Яруллин менән яңы йырҙар өйрәнеп, педучилище сараларында ҡабатлайҙар.\nУҡытыу эшен башлап та өлгөрмәй, 1958 йылда армияға алына. Армияла саҡта үҙ аллы нота грамотаһына һәм йыр техникаһына эйә була, шәп баянсы булып таныла.\n1961 йылда армиянан ҡайтҡас, Мэлс Башҡортостан ауыл хужалығы институтының ауыл хужалығы производствоһы процестарын механизациялау факультетына уҡырға килә. Юғары уҡыу йортон отличие менән тамамлағандан һуң, Баймаҡ тәжрибә хужалығына инженер-конструктор һәм тупраҡ эшкәртеү машиналары лабораторияһының өлкән ғилми хеҙмәткәре сифатында эшкә килә.\nТормош һәм хеҙмәт юлыҮҙгәртергә\nБаймаҡ тәжрибә хужалығында йәш һәм өмөтлө белгес тупраҡ эшкәртеү техникаһын камиллаштырыу өлкәһендә әүҙем эшләй, барлыҡ һынауҙар стадияһын үткән һәм сериялы етештереүгә тәҡдим ителгән «Труженик-У» һабанының алмаш винтлы корпусын булдырыуҙа туранан-тура ҡатнаша.\nМэльс Ситдиҡ улы дөйөм тәғәйенләнешле һабандарға алмаштырыла торған кәҫтаҡтаһыҙ ике яруслы корпус конструкцияһы авторы, һәм был ҡорамалдар ҙа сериялы етештереүгә тәҡдим ителгән. Был хеҙмәттәр буйынса («Корпус плуга» һәм «Плуг». Авторы — М. С. Авальбаев и Х. К. Хасанов) авторлыҡ хоҡуғына лайыҡ була. Ул шулай уҡ тупраҡты эшкәртеүсе ҡатнаш ОКП-3 ҡорамалын эшләүҙә әүҙем ҡатнаша һәм ул «Комбинированное почвообрабатывающее орудие» (Авторы — М. С. Авальбаев и М. А. Давлетшин) авторлыҡ танытмаһы менән нығытыла. Был уйлап табыу 1990 йылда СССР Халыҡ ҡаҙаныштары күргәҙмәһендә күрһәтелә һәм көмөш миҙал менән бүләкләнә.\nДөйөм тәғәйенләнешле КБЯ-30x35 һабандарына кәҫтаҡтаһыҙ ике яруслы корпус, шулай уҡ тупраҡты эшкәртеүсе ҡатнаш ОКП-3 ҡорамалынһын ҡулланып, тупраҡты эшкәртеүҙең төп алымын ентекләп эшләгән. Кәҫтаҡталы башҡа һабандар менән сағыштырғанда, ОКП-3 һәм КБЯ-30x35 файҙаланыу тупраҡты эшкәртеү сифатын һәм ялан культуралары уңышын 2-3 ц/га, картуф уңышын 7,8-ҙән 12,3 ц/га-ға саҡлы күтәрҙе. Был яңылыҡтар Башҡортостан Республикаһының урал алды һәм урал арты далаларының эре хужалыҡтарында һәм төньяҡ урман-дала өлөштәрендә, шулай уҡ Волга буйы, Төньяҡ Кавказ машина төҙөү станцияларында һәм Киров өлкәһендә индерелде.\n1966—1999 йылдарҙа — инженер-конструктор, Башҡортостан ауыл хужалығы фәнни-тикшеренеү институтының механизация лабораторияһы өлкән ғилми хеҙмәткәре.\n1998 йылда Мэльс Ситдиҡ улы Әүәлбаев диссертация яҡлай һәм уға «ауыл хужалығы фәндәре кандидаты» тигән ғилми исем бирелә.\nУйлап сығарыуға 6 авторлыҡ танытмаһына һәм патентҡа эйә. 40-тан артыҡ баҫма хеҙмәт авторы.\nҒалим 2019 йылдың 23 октябрендә Өфө ҡалаһында фажиғәле һәләк була.\nМэльс Сидиҡ улы ғаилә тормошонан да уңды. Ҡатыны Фәнүзә менән ике ҡыҙ тәрбиәләнеләр. Ҡыҙы Зөһрә Мәскәүҙә юғары белем алды. Улы Азамат — биология фәндәре кандидаты.\nАтаһын Мэльс иҫләмәй. Туғандары һәм ҡарт ауылдаштары һөйләүенсә, Ситдиҡ Мәхмүт улы виртуоз ҡурайсы һәм йырсы, ауылдың иң яҡшы бейеүсеһе булған. 15 августа 1941 йылдың 15 авгусында Темәскә атаһының немец-фашист илбаҫарҙарын ҡаршы һуғыштарҙа һәләк булыуы тураһында ҡара хәбәр килә. Әммә Башҡортостандың Хәтер китабында Ситдиҡ Әүәлбаев хәбәрһеҙ юғалған тип күрһәтелгән. Атаһының биографияһындағы бындай аҡ тап менән Мэльс Әүәлбаев риза булмай. Бер рнисә йыл рәттән Өфө, Тверь һәм Бөйөк Новгород хәрби комиссариатарына мөрәжәғәт итә Мэльс Ситдиҡ улы һәм уның балалары. Һәм атаһы һәм олаталарының ерләнгән урынын табалар улар. Һәләк булған көнөнән 68 йыл үткәндән һуң… 2009 йылдың сентябрендә 27 йәшендә генә балалары бәхете өсөн башын һалған атаһы ерләнгән ерҙең бер ус тупрағын Әүәлбаевтар күмелгән Темәс зыяратына һала һәм унда мәрмәр плита урынлаштыра.\nМаҡтаулы исемдәре һәм башҡа бүләктәреҮҙгәртергә\nБашҡорт АССР-ының атҡаҙанған ауыл хужалығы хеҙмәткәре (1990)\nХалыҡ ҡаҙаныштары күргәҙмәһенең көмөш миҙалы (1990)\nБашҡортостан Республикаһында художество үҙешмәкәр сәнғәтте үҫтереүҙә әүҙемлеге өсөн Маҡтау Грамотаһы\nУйлап сығарыусылар һәм рационализаторҙарҙың Бөтә Союз йәмғиәте — ВОИР-ҙың Почёт грамотаһы.\n↑ Сәбилә Сөләймәнова. Ғәзиз кешеһенең вафатынан һуң 68 йыл үткәс... «Башҡортостан» гәзите, 2019, 19 ноябрь (Тикшерелеү көнө: 24 ноябрь 2019)\n↑ Светлой памяти ученого и человека. Башкирский научно-исследовательский институт сельского хозяйства — обособленное структурное подразделение ФГБНУ УФИЦ РАН. Официальный сайт. 2019, 2 ноября 2019 йылдың 17 ноябрь көнөндә архивланған. (Тикшерелеү көнө: 24 ноябрь 2019)\nСвободная энциклопедия Урала. Авальбаев Мэлс Ситдикович\nБашҡортостан ауыл хужалығы ғилми-тикшеренеү институты Бәйләнештә селтәрендә\nМ. С. Әүәлбаевтың диссертацияһы авторефераты: Влияние способов основной обработки на свойства обыкновенных черноземов и урожай яровой пшеницы в Зауралье Башкортостана\nhttps://ba.wikipedia.org/w/index.php?title=Әүәлбаев_Мэльс_Ситдиҡ_улы&oldid=1061197 ҡабул ителгән\nПоследний раз редактировалась 12 август 2021 в 17:19\nБыл бит һуңғы тапҡыр 17:19 12 август 2021 үҙгәртелгән.


Донъяны яратып, шатланып йәшәгеҙ!\nБыл сибәр ҡыҙ башҡорт эстрадаһына сағыу, матур йырҙары менән гөрләп инде. Беҙҙең әңгәмә яңы йондоҙ Рәзинә Билалова менән булыр.\n– Сәләм Рәзинә! Хәлдәр нисек? Кәйефтәр шәпме?\n– Сәләм. Хәлдәр ҙә, кәйефтәр ҙә яҡшы, Аллаға шөкөр.\n– Һин ҡайһы яҡтың һылыуы булаһың?\n– Мин 1993 йылдың 10 мартында Ауырғазы районының Төрөмбәт ауылында тыуғанмын.\n– Һиңә йыр, моң ҡайҙан килә? Ғаиләңдә ижад һөйөүселәр булдымы?\n– Йыр-моң минең ғаиләмдән килә. Атай-әсә йем һәм бер туғандарым бик матур йырлай. Улар бүтән сфера кешеләре булһа ла, сәнғәттән йыраҡ кешеләр тип әйтмәҫ инем. Атайым һәм әсәйем яҡлап та туғандарым йырлай, әсәйем яғынан музыканттар һәм дирижерҙар бар.\n– Уңыштарың менән уртаҡлашып үтһәңсе?\n– Ҡаҙаныштарға килгәндә, Учалы сәнғәт колледжында уҡыған ваҡытта төрлө конкурстарҙа ҡатнаша инем, халыҡ-ара конкурстарҙа ҡатнашып, бик күп еңеүҙәргә өлгәштем. 2020 йылда “Юлдаш” йырында ҡатнашып, лауреат булдым.\n– Әлеге ваҡытта ҡайҙа эшләйһең?\n– Әле Өфө балалар ижад йортонда йыр дәрестәре алып барам.\n– Бала саҡҡа ҡайтып киләйек. Рәзинә, тәүге хистәреңде хәтерләйһеңме?\n– Тәүге хистәрҙе, әлбиттә, хәтерләйем. Мин мәктәптә уҡыған саҡта кеҫә телефондары юҡ ине әле. Бер егет менән хат аша ғына булһала бер – беребеҙгә һөйөү хистәрен белдертеп йөрөй торғайныҡ. Ҡышҡы һалҡынға, көслө бурандарға ҡарамай, кисен урамда, етәкләшеп, мөхәббәттә сорнала инек. Хәҙер иҫләһәң – ҡыҙыҡ.\n– Шул мәктәп, бала сағыңды ҡайтарып булһа әгәр, хәҙерге юлыңды үҙгәртер инеңме?\n– Бер нисек тә үҙгәрткем килмәй. Бөгөнгә тиклемге яҙмышым үҙ урынында килә. Бала саҡҡа ҡайтып булһа, иң тәүҙә тырышып уҡыр инем, мин уҡыу яғына ялҡауыраҡ булдым, һәм үҙемә ҡыйыу лыҡ өҫтәр инем.\n– Кумирым – минең Әсәйем! Уны бер кем менән дә сағыштырып һәм алмаштырып булмай. Ул донъялағы иң яҡын ҡәҙерле кешем. Кәрәк саҡта кәңәшсем, шул ваҡыт та әхирәтем дә.\n– Башҡорт аҫыл егеттәре һинеңсә ниндәй булырға тейеш?\n– Башҡорт егеттәре иң тәүҙә тырыш булырға тейештер. Үҙ һүҙендә торған! Һәм мотлаҡ телебеҙҙе белгән.\n– Пландар күп. Иң беренселәрҙән, ул ғаилә ҡорорға, сәнғәт юлымды юғары кимәлгә күтәрергә. Алға һәм алға атларға.\n– “Аманат” журналын уҡыусы дуҫтарыбыҙға теләктәрең ниндәй?\n– “Аманат” журналы хеҙмәткәрҙәренә, мине ҙурлап, ошо журналға баҫтырғандары, донъяға танытҡандары өсөн ҙур рәхмәтемде белдергем килә. Минең бәләкәйҙән “Башҡортостан ҡыҙы”, йә “Аманат” журналдарында баҫылырға тигән хыялым бар ине. Бала саҡ хыялым тормошҡа ашты, Аллаға шөкөр!\n“Аманат” журналын уҡыусы дуҫтарыма шуны әйтер инем: бер ваҡытта ла үҙ-үҙегеҙгә ышанысығыҙҙы юғалтмағыҙ, яңылышыуҙан ҡурҡмағыҙ! Тормош ул шундай сағыу һәм матур!\n– Рәхмәт, Рәзинә! Уңыштар һиңә!\n– Рәхмәт үҙегеҙгә.\nРифат ЙӘМЛЕ ХАН әңгәмәләште.


Йорт урынына ат һарайы | ГТРК «Башкортостан» — Новости Уфы и РБ\nЙорт урынына ат һарайы\n28 июня 2019 — 13:48 ГТРК «Башкортостан»\nӨфө районынан торлаҡ төҙөү өсөн ер участкаһы алған 38 ғаилә юридик хата арҡаһында ҡамауҙа ҡала. Район хакимиәте был ауыр мәсьәләне оҙаҡҡа һуҙмай хәл итергә һүҙ бирҙе. Өфө эргәһендә йорт һалыу өсөн Павел Степанов берҙән-бер фатирын һатырға мәжбүр була. Быйылғы йылда участокты кәртәләп алып, мунса ҡуйырға иҫәп бар ине, әммә суд ҡарары буйынса был ергә хатта йорт төҙөргә лә ярамағанлығы мәғлүм булды, ти ир. Павел Степановтың күршеһе – Артем Клименко ла, ауыл хужалығы өсөн бүленгән ер милексеһе. Ер участкаһын кредитҡа алған ир ҙә башҡалар кеүек үк аңлайышһыҙ хәлдә ҡалған. Ҡаланан ситтә йорт һалыу өсөн Өфө эргәһенән барлығы 38 ғаилә ер алған. Быйылғы йылдың ғинуар айында прокуратура бүленгән ерҙе ат һарайы өсөн пректлауҙы талап итә башлай. 2010-сы йылда бер эшҡыуар был участокты ат аҙбарын төҙөү ниәте менән арендаға ала. Һуңғараҡ, ер һатып алына. Бер аҙҙан хужа ерҙе файҙаланыу төрөн үҙгәртә. Баҡса йорттарын төҙөү өсөн, участокты 38 өлөшкә бүлеп һата. Прокуратура был ваҡиғаны законһыҙ эш итеү тип таный. Суд прокуратура яҡлы. Шул уҡ ваҡытта надзор органдары, милекселәрҙең ер һәм милек мөнәсәбәттәре министрлығына мөрәжәғәт итеп, ауыл хужалығы төрө өсөн тәғәйенләнгән ерҙең файҙаланыу төрөн үҙгәртеүҙәрен талап итеп ғариза яҙа алыуҙарын да билдәләй. Был сетерекле мәсьәләне хәл итеү өсөн Өфө районы хакимиәте махсус рәүештә кәңәшмә ойошторҙо. Бер ниндәй ғәйепһеҙ килеш ике ут араһында ҡалған халыҡ, хәҙер иһә бөтөнләй торлаҡтан ҡолаҡ ҡағыуҙан ҡурҡа. Төҙөлөш миҙгеле башланыуға ҡарамаҫтан, баҡса йорттары участкаһында бер эштәр ҙә алып барылмай. Шулай ҙа халыҡ ут-һыу өсөн килгән иҫәп-хисаптарҙы түләп бара. Әле иһә милекселәр, беренсе инстанциялағы суд ҡарарына ялыу бирергә йыйына.


10 Февраль , 16:17\nАртем Минһажев Өфө ҡалаһының республика инженер интернат-лицейының 1Х синыф уҡыусыһы. Ул Уҡыусыларҙың Бөтә Рәсәй олимпиадаһы төбәк-ара этабы призеры. Бөтә Рәсәй олимпиадаларының Федераль теҙмәһе еңеүсеһе һәм призеры: Ҡолонсаҡ, Уҡыусыларҙың Бөтә Себер асыҡ олимпиадаһы.\n1.Артем Минһажев 1Х синыф уҡыусыһы.\nУл Уҡыусыларҙың Бөтә Рәсәй олимпиадаһы төбәк-ара этабы призеры. Бөтә Рәсәй олимпиадаларының Федераль теҙмәһе еңеүсеһе һәм призеры: Ҡолонсаҡ, Уҡыусыларҙың Бөтә Себер асыҡ олимпиадаһы.


Страховкалаусы ойошмалар халыҡ мәнфәғәтенән сығып эш итергә тейеш\nБыл турала бөгөн республика башлығы Рөстәм Хәмитов Өфө ҡалаһының граждандарҙы һаҡлау органдарының ташҡынға әҙерлеген тикшереү барышында белдерҙе.\nӨфөнөң Киров районында алты йөҙләп йортҡа һыу баҫыу ҡурҡынысы янай. Бәхетһеҙ осраҡтарҙы иҫкәртеү маҡсатында Кооператив биҫтәһендә ҡотҡарыусылар шаҡымаған ишек ҡалмаған. Ағиҙелдә һыу кимәле апрелдең тәүге көндәрендә үк күтәрелә башлаясаҡ тип фаразлай белгестәр.\nҠотҡарыусылар ауырлы ҡатын-ҡыҙҙар, мөмкинлектәре сикләнгән кешеләрҙең ҡайҙа йәшәгәнлеген теүәл белә. Ташҡын хәүефе янаған биләмәләрҙәге халыҡтың исемлеге төҙөлгән. Ғәҙәттән тыш хәлдәр мәлендә уларҙың именлеге өсөн яуаплы ойошмалар әҙерлек һыҙығында.\nБашҡортостан башлығы Өфөнөң Киров районының ташҡынға ҡаршы штабы эшмәкәрлеге менән яҡындан танышты. Ағиҙелдең кимәле күтәрелеүгә хеҙмәткәрҙәр әҙер. Кооператив биҫтәһен быйыл һыу баҫасаҡ тип билдәләй улар. Халыҡ иҫкәртелгән. Әле күптәр мөлкәтен һаҡлап ҡалыу өсөн көс һала. Страховкалаусылар ғына, хәүефтең юғары булыуын күреп, халыҡҡа хеҙмәт күрһәтеүҙән баш тарта тип билдәләй район хакимиәте вәкилдәре.\nЛенин районынын ташҡынға ҡаршы 2-се штабы Өфө йылға вокзалы биләмәһендә урынлашҡан. Һыу кимәле күтәрелгән осорҙа хеҙмәткәрҙәр халыҡ именлеген тәьмин итәсәк. Байтаҡ социаль учреждениелар, предприятие һәм ойошмалар, энергетика объекттары хәүеф биләмәһендә. Йылға кимәле күтәрелгәндә Ленин районында өс урында һыу баҫыу ҡурҡынысы янай. Затон, Нижегородка һәм Козорез биҫтәләрендә йәшәүселәр менән әле үк иҫкәртеү эштәре алып барыла. Йәшәйеште тәьмин итеү өсөн дә саралар күрелә.\nБаш ҡала эргәһендә Ағиҙел 9 метрғаса күтәрелеүе ихтимал тип фаразлай синоптиктар. Шуға ла халыҡтың именлеге хаҡына барлыҡ хеҙмәттәрҙең үҙҙәренә йөкмәтелгән бурысты теүәл башҡарыуы шарт тип билдәләй Башҡортостан башлығы.\nӨфөлә һуңғы тапҡыр ташҡын 10 йыл самаһы элек теркәлде. Уҙған осор эсендә күптәр һаҡланыу сараларын онотоп та өлгөрҙө. Һыу баҫҡан урындарҙа торлаҡ йорттар барлыҡҡа килде. Республика башлығы әйтеүенсә, именлек тәү сиратта тейешле ведомстволарҙың яуаплылығына ғына түгел, ә һыу баҫыу ҡурҡынысы янаған биләмәләрҙә йәшәүселәрҙең үҙ яҙмышына ҡарашына ла бәйле.


Сыуашстанда Салауат Юлаев ташы Батырҙар ташы аллеяһында тәүге таш булды // Мәҙәниәт | новости башинформ.рф\n16:00, 20 июня 2018 Мәҙәниәт\nСыуашстанда Салауат Юлаев ташы Батырҙар ташы аллеяһында тәүге таш булды.\nУл Сыуашстандың Чебоксар районының М. Сундырь ауылында сувар-болғар-сыуаш этнография үҙәгендә урынлашҡан. Был хаҡта «Башинформ» агентлығына «Салауат юлдары буйлап» киноэкспедицияһында ҡатнашыусылар хәбәр итте.\nФильмдың сценарий авторы Зөһрә Бураҡаева һөйләүенсә, Сыуашстанда билдәле тыуған яҡты өйрәнеүсе һәм йәмәғәт эшмәкәре Сергей Сорокин делегацияны күптән түгел асылған Этнография үҙәгенә алып килде. Уны ойоштороусы ла, инвестор ҙа ул үҙе. Бында ул Батырҙар ташы аллеяһын асыу хаҡында уй-ниәттәре менән бүлеште.\nҺөйләшеү барышында киноэскпедиция Эстониянан ҡайтҡан саҡта үҙәктә башҡорттарҙың милли геройы хөрмәтенә тәүге таш һалыу тураһында килешелде. Вәғәҙә үтәлде. Экспедицияла ҡатнашыусыларҙы Сыуашстан Тыуған яҡты өйрәнеүселәр союзы рәйесе, танылған йәмәғәт эшмәкәре Виктор Станъялов һәм Сергей Сорокин үҙе ҡаршы алды.\nҠунаҡтарҙы квас һәм икмәк менән сәләмләгәндән һуң, уларҙы таш янына саҡырҙылар. Шуныһы иғтибарға лайыҡ: был — аллеяла тәүге таш.\n«Салауат Юлаевты һәм уның атаһы Юлай Аҙналинды мәңгелек һөргөнгә илткән Ҡазан — Түбәнге Новгород тракты тап ошо яҡтан үткән, шуға күрә ташта «1775 йыл» — батыр ошо ерҙән ҡасан уҙған, шул дата яҙылған, — тип һөйләне Зөһрә Бураҡаева. — Этнография үҙәге уникаль парк булып тора, бында реконструкциялар, милли байрамдар ойошторола. Почта музейы экспозицияһы асылды. 24 июндә «Хра Вуди Поххи» халыҡ байрамы үткәрелә, ул йыл һайын республиканың төрлө мөйөштәренән, Рәсәйҙән һәм сит илдәрҙән ватандаштарын йыя. Шуныһы ҡыуаныслы: байрамдың меңдәрсә ҡунағын Салауат Юлаев ташы ла ҡаршылай».\n«Салауат юлдары буйлап» киноэкспедицияһы бөгөн, 20 июндә, Палдискиҙан Өфөгә ҡайтты.\nТеги: хәтер, Салауат Юлаев, киноэкспедиция


29 января 2020 — 19:51 ГТРК «Башкортостан»\nБыйыл кешелек тарихындағы иң ҡурҡыныс һәм иң оҙайлы ҡамау тамамлауына 76 йыл була. Ленинград ҡалаһы блокадаһы 900 көн тиерлек бара. Аслыҡ, һыуыҡ, юҡлыҡтан меңәрләгән кешенең ғүмере өҙөлә. Ленинград блокадаһында ҡалыусыларҙы хөрмәт итеп республикала төрлө саралар уҙғарыла, ветерандар менән осрашыуҙар үтә. Уларҙың бер нисәүһендә беҙҙең хәбәрселәр ҙә булып ҡайтты. Ленинградтың 900 көнлөк оборонаһы — Бөйөк Ватан һуғышы тарихында героик сәхифәләрҙең береһе булып һанала.\n1942 йылдың ғинуарында ҡалала 107477 кеше, шул иҫәптән бер йәшкә тиклемге 5636 бала үлә. 1943-сө йылдың 18 ғинуарында Ленинград ҡамауы өҙөлә. Барлыҡҡа килгән 11 саҡрым киңлегендәге коридор аша ҡала ҡоро ер буйлап ил менән тоташа. Әммә, Ленинградты тулыһынса азат итеү өсөн тағы ла бер йылдан ашыу ваҡыт кәрәк була.Иҫтәлекле көндө хәтергә алыу маҡсаты менән республикала күп саралар уҙғарыла. Хәрби Дан музейында “Блокада икмәге” акцияһы үтте. Йыл һайын һуғыш йылдарындағы кеүек икмәк бешереп ҡунаҡтарҙы һыйлау-сараның төп үҙенсәлеге һанала.Бынан тыш, ойоштороусылар Ленинград блокадаһында ҡалыусы, хәҙерге ваҡытта шул уҡ ҡалала донъя көтөүсе ветеран менән интернет аша тура бәйләнешкә сыҡты.\nУл да хәтирәләре менән бүлеште.Ленинград ҡалаһын блокаданан азат итеү көнө һуғыш, хеҙмәт һәм ҡораллы көстәр ветерандары советы хеҙмәткәрҙәре өсөн ҙур тарихи ваҡиға. Һуғыш михнәттәрен күргән һәм ер, ил өсөн көрәшеүсе ветерандарға хөрмәт итеп бында йыл һайын саралар үтә. Совет районында Ленинград блокадаһында ҡалыусы 14 ветеран йәшәй. Екатерина Варламова, Камилла Чертова һәм Илҙигән Йосопова йәштәргә иң ҡурҡыныс һәм оҙайлы ҡамау тураһында һөйләне. Хәҙер элеккеләрҙе илап иҫкә алып булмай, сөнки, күҙ йәштәренең ағыры ағып, кибере кибеп бөткән, ти инәйҙәр.\nСараны ойоштороусылар Ленинград блокаһында ҡалыусыларға бүләктәр тапшырҙы. Илдә тыныслыҡ булһын һәм киләсәк быуын бындай михнәтте күрмәһен-ветерандарҙың теләге шул. Дөйөм Рәсәй халыҡ фронты “Герой иҫтәлегенә” акцияһын ойошторҙо. Ҡала урамдарында Ленинград ҡамауын өҙөү көнө уңайынан видеояҙма күрһәтелде. Өфөнән тыш, бындай видеоларҙы Мәскәү, Санкт-Петербург, Екатеринбург, Силәбе, Самара һәм башҡа ҡала халҡы ла күрә ала.


Archives for Май 18th, 2018 | Йәншишмә\nАрхив записей за 18 мая 2018\nБыл аҙнала кемдәр бүләк хужалары булды, тиһегеҙме? Сибайҙағы интернат-гимназиянан башҡорт теле һәм әҙәбиәте уҡытыусыһы Әлнисә Алдырханова менән Әбйәлил районы Теләш ауылынан Рина Бәшәровалар. Икеһенә лә сәй сервизы тапшырылды. Уларҙы ҡотлайбыҙ, гәзиттән айырылмауҙарын теләйбеҙ. Уйын дауам итә. Бүләктәр ҙә көтә. Кемегеҙ отор икән?\nНаписал в 18 мая 2018, 16:16\nБашланды ла яҙғы эштәр, Гөр килә беҙҙең баҡса. Мәж килеп эшләп ҡалайыҡ, Шундай көн матур саҡта. Көрәк, тырмалар ҡулдарҙа, Тырыша барыһы ла. Ҡыуаҡлыҡтарҙы рәтләйбеҙ, Түтәлдәр ҙә ҡаҙыла.\nНаписал в 18 мая 2018, 16:13\nТыуған илем – ғәзиз ерем, Башҡортостаным минең. Һиңә булған саф һөйөүем Һаҡланыр ғүмер буйы.\n«Макулатура тапшыр – ағасты ҡотҡар!»\nНаписал в 18 мая 2018, 16:12\nРеспубликабыҙҙа шундай исемле Бөтә Рәсәй акцияһы бара. Ул 14 майҙа башланып, 15 июнгә тиклем дауам итәсәк. Ярыш форматында уҙғарылған акцияла теләгән һәр кем ҡатнаша ала. 300 килограмдан ашыу иҫке ҡағыҙ тапшырыусыларға аҡсалата премия һәм ҡиммәтле бүләктәр ҙә ҡаралған.\nРәсәйҙә «Мәктәп хәүефһеҙлеге» тигән проект булдырыла. Дума депутаттары ошондай мәғлүмәт-белем биреү порталы ойошторорға тәҡдим итә. Унда балалар һәм ата-әсәләр өсөн именлек һәм хәүефһеҙлек дәрестәре бирелә. Һәр төбәк өсөн климат, инфраструктура һәм башҡа үҙенсәлектәрҙе иҫәпкә алып, тирә-яҡ һәм тормош хәүефһеҙлеге буйынса айырым программа булдырыу ҡарала. Балаларҙы проектҡа нығыраҡ йәлеп итеү өсөн мобиль ҡушымта уйлап сығарырға тәҡдим …\nContinue reading ‘Яңы проект булдырыла’ »\n2 миллион һум грант алған\nНаписал в 18 мая 2018, 16:09\nРәсәй Федерацияһының Мәғариф һәм фән министрлығы үткәргән конкурста барлығы 89 белем биреү учреждениеһы ҡатнашҡан. Унда еңеп, 2 миллион һум грантҡа лайыҡ булыусылар араһында баш ҡаланың 212-се балалар баҡсаһы ла бар. Әйткәндәй, уның нигеҙендә мәктәпкәсә йәштәге белем биреү учреждениеһына йөрөй алмаған балаларҙың атай-әсәйҙәре өсөн консультация-диагностика үҙәге асылған. Бында бушлай консультация һәм психологик ярҙам да алырға мөмкин. …\nContinue reading ‘2 миллион һум грант алған’ »\nНаписал в 18 мая 2018, 16:08\nҺүрәттәре матур икән!\nНаписал в 18 мая 2018, 16:03\nБер көн дәрестә Борис Домашников ижады менән таныштыҡ. Башҡорт теле һәм әҙәбиәте уҡытыусыһы Әлфирә Хәйрулла ҡыҙы Әхмәтова рәссамдың тормош юлы тураһында һөйләне һәм уның һүрәттәрен күрһәтте.


Мәғариф » Страница 3 » "Йәшлек" гәзите\nГазета "Йәшлек" » Новости » Мәғариф » Страница 3\nҺүрәте – һүрәт…\nНовости / Мәғариф // 10-02-2018, 08:00\nКүҙ генә тейәме?\nАта-әсәләр араһында баланың фотоһын интернетҡа элеү түгел, хатта башҡаларға сабыйын фотоға төшөрөргә рөхсәт итмәүселәр бар. Кемдер – дини ҡарашлы, икенсеһе – ғаиләһе тураһында мәғлүмәт таратырға теләмәгән йомоҡ кеше. «Бәләкәстең фотоһын интернетҡа ҡуйғайным, бик күп «лайк» йыйҙы. Тик икенсе көнөнә ул сәсрәп ауырып китте, әллә күҙ тейҙе инде?» – тип зарланғандарын йыш ишетәһең. Бәлки, был осраҡлы хәлдер, ә бәлки, күҙһенгәндер.\nАмерика ғалимдары ла баланың фотоһын интернетҡа ҡуйыуға ҡырҡа ҡаршы....\n“Әсәй, уҡыйыҡ әле!”\nНовости / Мәғариф // 9-02-2018, 08:00\nБала саҡта китапты күп уҡыным, китап “ене” ҡағылған бала булдым. Өйөбөҙҙә Мостай Кәримдең “Беҙҙең өйҙөң йәме”, “Өс таған”ы пәйҙә булғанда, хәреф танымай ҙа инем. Был әҫәрҙәр менән тиҙерәк танышыр өсөн уҡый белгән һәр кемгә инәлә торғайны: ағай-апай минән ҡасыу яғын ҡарай, эштән арып ҡайтҡан атай-әсәй бер-ике биттән һуң йоҡлап китә, ә өләсәйҙең күҙе насар күрә. Кемдән уҡытырға белмәй, китапты ҡосаҡлап үкһеп илап ултырғаным бала сағымдың оло бер хәсрәте булып иҫтә ҡалған. Ошо әҫәрҙәр арҡаһында биш йәшемдә уҡырға өйрәндем һәм, ашағанда ла китаптан айырылмағанлыҡтан, өлкәндәрҙән йыш ҡына эләгә ине. Хатта төнөн юрған аҫтында фонарь менән романдар уҡып, бәләкәй генә көйө күҙлеклегә әйләндем....\nНовости / Мәғариф // 6-02-2018, 08:00\nЙомшаҡ китап – сабый өсөн бына тигән бүләк. Ул ваҡ моториканы, уйлау һәләтен, иғтибарлылыҡты үҫтерә, төҫтәр һәм формаларҙы айырырға өйрәтә.\nЙомшаҡ китап өсөн фетрҙы, флис туҡыманы, ептәрҙе, төймәләрҙе, муйынсаҡтарҙы, синтепонды, яһалма күнде, «молния» һәм йәбешкәк ҡаптырмаларҙы, әҙер аппликацияларҙы файҙаланырға була....\nПсихолог ярҙам итә\nНовости / Мәғариф // 13-11-2017, 16:39\nУлымды компьютерҙан айыра алмайым\nУлыма 15 йәш. Ул күп ваҡытын компьютер алдында үткәрә башланы. Саф һауала йөрөмәй тиерлек, хәрәкәтле уйындар ҙа ҡыҙыҡтырмай. Өйгә эштәренә илке-һалҡы ҡарай. Уҡытыусылар зарлана, уҡыуҙағы өлгәше менән ҡәнәғәт түгелдәр. Улым шелтәләрҙе ишетергә теләмәй. Ошо хәлдән нисек сығырға, кәңәш бирегеҙсе, зинһар!\nБала тәрбиәләүсе ғаиләләр өсөн ташламалар һәм пособиелар\nНовости / Мәғариф // 5-11-2017, 08:30\nБашҡортостанда йәш ғаиләләр өсөн ташлама, субсидия һәм пособиеларҙың тиҫтәләгән төрө бар. Шул иҫәптән аҙ тәьмин ителгән, күп балалы һәм тулы булмаған ғаиләләргә социаль пособиелар. Республикала федераль кимәлдә раҫланған бөтә төр балалар пособиеһына 15 процент өҫтәмә ҡаралған. Бынан тыш, йәш ғаиләләр тағы ниндәй дәүләт ярҙамына өмөт итә ала һуң?...


Ҡатын-ҡыҙҙар көсө менән танышырға теләй - Видео чат - таныштырыу лайф - стрим тере!\nҺаҡлау һәм файҙаланыу буйынса берлектәге хеҙмәте"болоттар"мультимедия файлдарын,"швед танышты видео"һинеү һәм видеоконтент һеҙгә ҡарап бирәм. Күп кенә файҙаланыусылар өсөн, уларҙы һаҡлау мөмкинлектәрен видео оҡшаны, был кәрәк була ҡалһа, уларҙы нисек бар, шулай уҡ интернет инеп мәңгелек түгел.\nВидео йәки уның сикләүҙәре күп кенә инеп ҡарап сығып, был видео менән иң популяр һәм ҡыҙыҡлы булды.\nӘгәр һезгә ошай был видео видео музыка йәки билдәле бер тибы, һеҙ уны һаҡлау мөмкинлегенә эйә булырға тейеш.\nЗагрузка видео иң яҡшы ысулы бар, әммә беҙ тиҙ һәм сервис өсөн бушлай тәҡдим йөкләп, видео һәм вырезание валютаның конвертацияланыу. Йыш ҡына була, шуға күрә башлағас, һеҙ ҡарарға катушка фильмдар, реклама роликтары, трейлер, музыкаль клип, компьютер йәки телефон һеҙ телисез икән, был видео ала. Файл музыкаль клип һеҙ телисез алыу ине, әммә белергә, ул нисек эшләй. Скачать катушка етерлек, әммә тағы ла проблемалы сапфировый файл. Скачать музыку в видеоформат өсөн, һеҙ һәм программа конвертер эҙләргә кәрәк.\nБыл беҙҙә ҡатмарлы һәм мәсьәләне хәл була бушлай ярҙам видеоконвертер һеҙ яҙыу.\nҺеҙ мөмкин скачать видео форматында ғына түгел, әммә яратҡан көйҙәрен һәм рингтон менән булдырылған.\nОсрашырға лицом затка бирә. Онлайн-диалог ҡулланылған һүҙҙәр\nРядом иң мөһим түгел\nБеренсе сиратта һүҙ һеҙ ниндәй итеп күрергә теләр инек онлайн-осрашыуҺине үҙем менән алам шәхси тамамлай.\nБарҙы. Ҡото алынған онлайн-танышырға, осрашырға теләр инегеҙ, ниндәй һүҙҙәр һеҙгә беренсе сиратта онлайн.\nтөшә һәм"мин һеҙҙең менән осрашырға теләй инек. Һеҙ, бәлки, ғәжәпләнеүҙән, белер, тип, романтик күпселек һүҙ -"Эйе, был һүрәттәр". Был һөйләшеүҙә, бәлки, улар һеҙҙең өмөтһөҙ клиент менән алып барылған. Иң раздражающий кеүек фразалар"йыры бармы һине теләйем". Шул уҡ ваҡытта янында Лос-Анджелес ҡалаһында йәшәүсе ир-ат мөнәсәбәттәре башланғас, ҡыҙ кейәүҙән һәм йыш ҡына:"Интересно, лит. потеряться мин, - ти береһе константин Мәскәүҙә, - сөнки мин беләм, тип". Һин ниндәй хәлдәр булған ваҡытта инде". Йәш кеше бер-береһе менән контакт, ышандырыу өсөн, ҡыҙ ихлас һәм көсөргәнеш, фразаларҙы ҡулланыу һәм йыш ҡына:"мин уйлайым, бик ҡыҙыҡлы". Көтөлмәгән тарихы."Ҡыйыу йәки"∞l ps∞ps. Ли мин тейеш."Был ихлас, ир-егет йәл". Һәм, әйткәндәй, мин һине үзенә дошмандар булыуы мөмкин түгел-былтыр беҙгә мөнәсәбәте өсөн.\nМин ышанам, был яҡшы идеяны, әммә был бик яҡшы идея.\nМин ышанам, был яҡшы идеяны, әммә был бик яҡшы идея. Ә һүҙ:"уртаҡ Фекер","аҡыл күҙлегенән дөрөҫ булған","одержать Эшләй". Ә уҡыу әйтерһең, ҡасан бөтә, кем бында булды, ябай ҙа яҙа:"кем булыуын асыҡ һәм ғәҙел заполнить. Был дөрөҫ, - тип яҙған кеше кеүек мөһим булған, әммә шул бөйөк түгел."Сәләм"- кеше хатын, һин уның менән осрашырға теләй. Неудивительный, был фразаның был беренсе юлды үттек ваҡытында конкрет ҡаға:"мин был мәсьәләлә аҡылға һыймаслык Өсөн яман шеш", - бу сетовать файҙаланыусылар булды, ул әҙәбиәтен өйрәнеү Тоан. -Бик романтично шулай яҙа:"рецензент инициативаһы буйынса, интернет менән һәм таныштар һорашыу, аралашыу хыял заявка биргән һәр өсөнсө ҡыҙ булғас,-тип Куртень мил","тиҙҙән Миңә оҡшай", насар:"∞l ps∞ps. Давненько күрешә алманыҡ.\nДавненько күрешә алманыҡ\nУ."Әйткәндәй, вариантын һәм төрл ҡулланырға мөмкин таралмаған"конкурсында мин"йәки"Селена Гомес", ҡыҙыҡай кеүек, сөнки мин с таба Lookalike хәҙер иң мөһиме, әгәр һеҙ дөрөҫ блондинка йондоҙло тел альтернатив исемдәр, йәғни Гомес бестселлер апаһы оҡшай һәм, шулай итеп, стратегияның һатыусы булырға ҡарар итә. Иң уңышһыҙ һөйләмдәр араһында ҡыҙ, уларҙың һүҙҙәре буйынса, түбәндәгеләр булған:"Һаумы, матур булып, биреү"һәм һөйләшә. Хатта юғары асыҡ көтөп ятты. Шул уҡ хәл, әлбиттә, уҡыу өсөн ун тапҡыр килә, һәм һәйбәт. Евгения - ябай һөйләм, һәм ул уны мәскәүгә сығып ғәжәп түгел, ә автор менән:"хаттарығыҙҙы, ебәрә торған был кешеләр миңә:"Һаумы, сибәр, дружище", был текст, мәғлүмәт бюллетендәре был", - ти ул. Әммә ҡыҙ төҙөлөштәре бүленә: өс минут самаһы аралашырға яҡшы буласаҡ, һеҙ яҙған егет"һеҙҙең рөхсәт менән", һәм бик күп мәҡәләләр булды, улар йүнәлеш, унда баҫылған. Был фекер, тарихын һәм ябай түгел, әммә был юҫыҡта шулай уҡ исеме бар, ул бик һиҙгер танышты интернет ҡулланыусылар ҡараясаҡ. Бында күрһәтелгән мәғлүмәттәр буйынса, ҡыҙ күпселек лә, ҡиәфәте лә, һуңғы хәл дауам итә, егет менән мөһим бәйләнештәр бармы, уның шәхесен күрһәтеп була. Башланғыс хәбәргә һәләтен шылтыратыусылар булды:"Минең һөйкөмлө егет мин ебәреү смс-хәбәрҙе беренсе тапҡыр". -Отель Екатерина Самуцевич романтик исеме аҫтында Санкт-Петербург.\nБынан тыш, мин уға ла ҡағыла.\nАхыр сиктә, беҙ бергә йыл ярым була".\nэротическое видео чат заможняя ҡатын-ҡыҙ ҡыҙ менән танышып бушлай онлайн видео 18 башҡа бушлай видео чат видео онлайн башҡа бушлай таныша теркәлгән яңғыҙ танышырға теләй видеочивать пар эротическое видеочивать видео 18 башҡа видеочивать ҡыҙ менән теркәлгән видеочивать


«Киске Өфө» гәзитенең сайты - №51, 20 - 26 декабрь, 2014 - Информационные страницы\n№51, 20 - 26 декабрь, 2014\nБАШҠОРТ ТЕЛЕ - ҺУЛДА,\nРУС ТЕЛЕ – УҢДА\n"Әгәр ҙә Көнбайыш айыуҙы сылбырға ултыртыу яйын тапһа, уның шунда уҡ тештәрен дә, тырнаҡтарын да йолҡоп аласаҡтар. Был хәлдән һуң инде айыуҙың кәрәге ҡалмаясаҡ. Унан ҡарасҡы эшләйәсәктәр."\nXI быуат филологы Мәхмүт Ҡашғариҙың "Диван лөғәт әт-төрк" әҫәрендә башҡорттар алдынғы төрки милләттәр исемлегендә телгә алына һәм уларҙың теле венгр түгел, ә төрки телде тәшкил итеүе билдәләнә.\nНасар, кире тойғолар булды икән, кеше үҙенең аураһын бысрата. Ә организм ошо ауралағы энергия менән туҡлана. Аура бысраҡ икән, тимәк, эске ағзалар ҙа бысрана һәм сирләй башлай.\nСәсән - асып-ярып тураһын әйтеп йөрөүҙән бик, халыҡ аңларлыҡ итеп кенә кинәйәләп иҫкәртеп, мәрәкәләп көлдөрөп хәл айышына төшөндөрә белгән, аҡыллыға ишара яһап йөрөүсе кеше булырға тейештер, моғайын.\nӨҫтәлгә бишбармаҡ, ит, ҡорот, сәйгә бауырһаҡ, сәк-сәк кенә ҡуйылыр ине. Хәҙер ҙә һуғым аштарын шулай итеп үткәреү яҡлымын. Йәштәр төрлө салат-малат, башҡа төрлө һый әҙерләп, төп ризыҡ - бишбармаҡ иғтибарһыҙ ҡала.\nБыға тиклем төрлө профессиональ театрҙар тарафынан күп тапҡыр ҡуйылған спектаклде бөгөн һәүәҫкәр артистар уйнауында күреүе бик ҡыҙыҡ. Иң мөһиме, улар ихласлығы менән алдыра, тамашасыны нәҡ шул әсир итә.\nОшо көндәрҙә М. Ғафури исемендәге Башҡорт дәүләт академия драма театры үҙенең 95 йыллыҡ оло юбилейын билдәләй. Театрына ҡарап, дөйөм милләттең мәҙәниәте тураһында һүҙ йөрөтөргә була, тиҙәр. 100 йыллыҡ юбилейына биш миҙгел генә ҡалған театрҙың бөгөнгө йөҙө ниндәй һуң?


Рөстәм Хәмитов Бала хоҡуҡтары буйынса вәкил Павел Астахов менән республикала балаларҙың хәлен тикшерҙе // Йәмғиәт | новости башинформ.рф\nРөстәм Хәмитов Бала хоҡуҡтары буйынса вәкил Павел Астахов менән республикала балаларҙың хәлен тикшерҙе\n10:01, 26 ноября 2013 Йәмғиәт\nДүшәмбе, 25 ноябрҙә, Башҡортостан Президенты Рөстәм Хәмитов РФ Президенты ҡарамағындағы Бала хоҡуҡтары буйынса тулы хоҡуҡлы вәкил Павел Астахов менән осрашты.\nБалалар омбудсмены Өфөгә РФ төбәктәрен тикшереү буйынса үҙ эш планына ярашлы килгән.\n— Башҡортостан — беҙ комплекслы тикшереү үткәргән Рәсәй Федерацияһының 83-сө субъекты, — тине Павел Астахов. — Беҙ был тикшереүҙәрҙе 2010 йылдың февралендә башлағайныҡ, һәм 3,5 йыл эсендә бөтә субъекттар ҙа тиерлек тикшерелде. Бер ерҙә лә идеаль күренеш юҡ.\nПрезидент менән әңгәмәлә Павел Астахов, республикала балалар йорттарын һәм уларҙа тәрбиәләнеүсе балалар һанын эҙмә-эҙ кәметеү бара, тип билдәләне.\n— Йыл башында төбәктә балалар интернат учреждениеларына урынлаштырылған балалар һаны ҡапыл бер аҙ артһа ла (1,5 мең), хәҙер был һан 869-ға тиклем кәмене. Һеҙҙә йәшәгән халыҡ һанына ҡарап, һеҙҙең территория өсөн — был бик яҡшы күрһәткес, — тип иҫәпләй Бала хоҡуҡтары буйынса вәкил.\nРөстәм Хәмитов, киләһе йылда тағы ике балалар йортон — Дәүләкәндә һәм Өфөлә – ябырға планлаштырыла, тип билдәләне.\nБыл теманы дауам итеп, Павел Астахов, ҡалған балалар йорттары директорҙарына талап арттырыласаҡ, тип һыҙыҡ өҫтөнә алды.\nПавел Астахов РФ Президентының етем һәм ата-әсә ҡарауынан мәхрүм ҡалған балаларға ярҙам итеү буйынса саралар тураһында Указын үтәүгә иғтибар йүнәлтте.\n— Уның артынан Башҡортостан Республикаһында был указды үтәү генә түгел, уға өҫтәп бер нисә указ һәм закондар ҡабул ителде. Атап әйткәндә, инвалид балаларға һәм ата-әсә ҡарауынан мәхрүм ҡалған балаларға ярҙам буйынса саралар тураһында. Һеҙҙә тәрбиәгә бала алыусы ата-әсәләрҙе әҙерләү, балаларҙы ғаиләгә урынлаштырыу менән шөғөлләнгән 28 үҙәк төҙөлгән. Һөҙөмтәләр ҙә күҙгә күренерлек. Патронат һаҡланған төбәктәр бармаҡ менән генә һанарлыҡ, Башҡортостан улар иҫәбендә, — тине Павел Астахов.\nБала хоҡуҡтары буйынса вәкил етем балаларҙы торлаҡ менән тәьмин итеүгә лә ыңғай баһа бирҙе.\n— Әгәр биш йыл элек 5, 10, иң яҡшы осраҡта 20 фатир бирелһә, быйыл инде балалар йорттарында тәрбиәләнеүселәргә 700-гә яҡын фатир бирелгән, — тигән һандар килтерҙе Павел Астахов.\nОсрашыу барышында ҡуҙғатылған тағы бер мәсьәлә балаларҙың үҙ-үҙенә ҡул һалыуы буйынса хәүефле статистикаға ҡағылды.\n— Беҙ был проблеманың ҡатмарлылығын аңлайбыҙ. Былтыр Республика клиник психотерапия үҙәге төҙөлдө, унда балаларға психологик ярҙам күрһәтелә. Беҙ өлкәндәр араһында ла, балалар араһында ла һандарҙың кәмеүен күрҙек. Ләкин беҙгә был үҙәктең ҡеүәтен арттырырға кәрәк. Психотерапия үҙәге үҙ эшен башлап ҡына тора. Проблеманы өйрәнергә кәрәк, — тине Рөстәм Хәмитов.\nПрезидент, уҡытыусылар, педагогтар, психологтар араһында уҡытыуҙы иң элек ауыл райондарында үткәрергә кәрәк, тип иҫәпләй.\n— 28 фажиғәле осраҡтан 21-е тап ауылда булған, — тип белдерҙе Рөстәм Хәмитов.\nБалалар омбудсмены үҙ-үҙенә ҡул һалыуға нимә булышлыҡ итеүен аңлау өсөн етди, аналитик, фәнни нигеҙләнгән тикшереү үткәрергә тәҡдим итте.\nТеги: бр президенты,павел астахов


11 Апрель 2020, 20:25\nБөгөнгө еңел булмаған осорҙа үҙ ирке менән мохтаждарға ярҙам иткән мәрхәмәтле кешеләр бар. Улар коронавирус инфекцияһына бәйле хәүефле осорҙа үҙ аллы изоляцияла булған граждандарҙы, өлкән йәштәгеләрҙе, сирлеләрҙе, йәш балалы әсәйҙәрҙе аҙыҡ-түлек, көнкүреш кәрәк-ярағы, дарыуҙар менән тәьмин итә.\nҠаланың күп профилле һөнәри белем биреү колледжы студенттары ла был изге эшкә теләп ҡушылған.\n- Оло йәштәгеләр беҙгә бигерәк тә рәхмәтле. Улар менән аралаша алмайбыҙ алыуын, килтергән әйберҙәрҙе лә ишек төбөндә, тупһала ҡалдырып китергә мәжбүрбеҙ, сөнки һаҡлыҡ ҡағиҙәләрен боҙорға ярамай, - ти улар.\nРеспублика Башлығы Радий Хәбиров урындарҙа был эште муниципалитет етәкселәренә ойошторорға ҡушты. Мохтаждарҙы тормош кәрәк-яраҡтары менән тәьмин итеүҙе үҙ өҫтөнә алған спонсорҙар ҙа байтаҡ.\nИрекмәндәр ярҙамына мохтаждарҙан бик күп шылтыратыуҙар ҡабул ителә.


Материалы за 16.03.2016 » Яйыҡ гәзите | Газета Яик\nЯйыҡ гәзите » Материалы за 16.03.2016\nТорлаҡ-коммуналь хужалығы хеҙмәтсәндәре өсөн йылдың һәр миҙгеле тынғыһыҙ. Күп фатирлы йорттарҙы, социаль учреждениеларҙы өҙөклөкһөҙ йылылыҡ, һыу менән тәьмин итеү, һауа торошона ҡарамайынса урамдарыбыҙҙы таҙалыҡта тотоу өсөн ал-ял белмәй тырышырға тура килә үҙҙәренә. Зәңгәр экрандан ҡышҡы селләлә илдең төрлө мөйөштәрендә ҡала-ултыраҡтарҙа халыҡ йәшәгән йорттарҙың йылыһыҙ, һыуһыҙ ҡалыуҙарын йыш күрһәтәләр. Хәйер, был йәһәттән зарланырға урын юҡ. Йылдың-йылы ҡышты имен үткәрәбеҙ. Барлыҡ торлаҡ-эксплуатация идаралыҡтары ла эштәренә яуаплы ҡарай, һөнәри байрамдарын яҡшы ҡаҙаныштар менән ҡаршылай.


Алтын ҡуллы оҫта\nҺәр ҡатын-ҡыҙ үҙенсәлекле булырға хыяллана. Хәҙер һәр ҡала- ауылда төрлө магазиндар һәм өҫ кейемдәре салондары асылған, шуға күрә лә матур кейем һайлап алыу ҡыйын түгел. Ләкин һеҙгә фигурағыҙға тап килгән, бик килешле эксклюзив әйбер кәрәк икән, ул саҡта таныш тегенсегеҙгә йәки ательеға мөрәжәғәт итегеҙ. Туҡымаларҙың һәм аксессуарҙарҙың йәнең теләгәнен һайлап алырға мөмкин булған хәҙерге заманда матур күлдәк йәки байрам костюмы тектереү һис тә проблема түгел. Тик бына эш шунда: ательела һинең заказыңды үтәрлек оҫта табылырмы? Хеҙмәтләндереүҙәр өлкәһе үҙенең рентабелһеҙлеге арҡаһында тарҡала бара, бөтә яҡшы оҫталар ҡасып бөткән, тигән фекер йөрөй бит. Тегенсенең эш хаҡына ғына йәшәп буламы ни хәҙер?\nБәхеткә ҡаршы, матур кейем тектерергә йәки йүнәттереп алырға мөмкин булған ательелар ҡалған икән әле. Шундай бер салонға Гүзәл Вачаева етәкселек итә, уға совет заманында уҡ әле "РСФСР Халыҡҡа көнкүреш хеҙмәте күрһәтеү министрлығының иң яҡшы рационализаторы" һәм "Оҫта - алтын ҡулдар" исемдәре бирелгән. 1976 йылда Гүзәл Узар ҡыҙы Мәскәү технология институтын тамамлаған һәм башта "Башшвейбыт" берекмәһендә эксперимент цехы инженер-технологы, һуңынан техник бүлек начальнигы булып эшләгән. Кооператив хәрәкәт үҫешә башлаған үҙгәртеп ҡороу йылдарында "Йүрүҙән" сауҙа үҙәге тегеү цехына договор буйынса эшкә күсә. 1992 йылда уны бизнес-сервис салоны производствоһы буйынса директор итеп һайлайҙар.\n- Әгәр һатыу һәм компьютер техникаһы сервис хеҙмәтләндереүе булмаһа, беҙҙең тегеү производствоһы ябылған булыр ине, - ти Гүзәл Узар ҡыҙы. - Бинаны ҡуртымға алған өсөн беҙ, көнкүреш хеҙмәтләндереүе предприятиеһы булараҡ, льготалы хаҡ түләһәк тә, өҫ кейеме тегеү һәм ремонтлау иҫәбенә генә йәшәй алмаған булыр инек.\nХәҙерге ваҡытта коллективта 24 кеше эшләй, уларҙың яртыһы - тегенселәр. Оҫта белгес һәм етәксе Гүзәл Вачаева эшкә иң яҡшы оҫталарҙы - бесеүселәрҙе һәм тегенселәрҙе йәлеп итә, ижад ҡомарын һәм тегеү оҫталығының юғары ҡанундарын һаҡлай алған. Салон хеҙмәткәрҙәренә һәр ваҡыт өҫ кейемендәге милли традицияларға һаҡсыл мөнәсәбәт һәм уларҙы хәҙерге заман мода тенденциялары менән оҫта берләштереү хас.\n1997 йылдан предприятие ҡала һәм республика фестивалдәрендә, конкурстарҙа, күргәҙмәләрҙә, мода форумдарында ҡатнашып, дипломдар һәм призлы урындар яулай. Гүзәл Узар ҡыҙы коллективында профессионалдар эшләүе менән ғорурлана. Рәссам-модельер Ләйлә Салауатова элек Модалар йортонда эшләгән. Конструктор Лариса Максимова "Башшвейбыт"тың эксперимент цехынан килгән. Тегенселәр араһында берҙән-бер ир - тегенсе Вячеслав Афанасьев - киң профилле белгес, ысын универсал. Ул "ауыр" туҡымаларҙы яҡшы бесеү генә түгел, күндән изделиеларҙы оҫта ремонтлай ҙа.\nБылтыр коллективтың өс хеҙмәткәре "Оҫта - алтын ҡулдар" республика конкурсында еңеүсе булған. Улар Ирина Озорнина, Лариса Максимова һәм Екатерина Кириллова.\nГүзәл Вачаева үҙе - "Йыл ҡатын-ҡыҙ-директоры" VII Бөтә Рәсәй конкурсы еңеүсеһе, уның финалында 2004 йылда диплом һәм миҙалға лайыҡ булды. Икенсе йылына уның тураһында материалдар "Ҡатын-ҡыҙ эшҡыуарҙар. Рәсәйҙең алтын фонды" баҫмаһының IV томында баҫылды. 2006 йылдың мартында уға "БР-ҙың атҡаҙанған хеҙмәтләндереү өлкәһе хеҙмәткәре" тигән почетлы исем бирелде.\nГүзәл Вачаева йәмәғәт эшмәкәрлеге менән дә шөғөлләнә: ул Башҡортостандың Ҡатын-ҡыҙ эшҡыуарҙар ассоциацияһы Советы ағзаһы булып тора.\nЕтәксене иң борсоғаны - кадрҙар етешмәү. Тегеү салоны хеҙмәтләндереүҙәре киң һорау менән файҙалана, оҫталар бер ваҡытта ла буш ултырмай, ә бына йәш белгестәр көнкүреш хеҙмәтләндереүе өлкәһенә бик теләп килмәй. Күрәһең, был эште абруйлы тип иҫәпләмәйҙәрҙер. Ә юҡҡа. Ҡатын-ҡыҙ өсөн тегә белеү һәм ҡул эшенә оҫталыҡ элек-электән төп шөғөлдәренең береһе булған. Беренсенән, ул үҙе һәр ваҡыт матур кейенәсәк, икенсенән, ғаилә ағзалары ла кейемле буласаҡ.\n- Һуңғы ваҡытта бер юлы өс хеҙмәткәребеҙ декрет отпускыһына китте, - тине Гүзәл Узар ҡыҙы. - Хәҙер уларҙы кем менән алмаштырырға икән тип баш ватам. Иғлан да бирҙем инде, тик бер фәтеүә лә юҡ. Беҙҙең эштә быуындар күсәгилешлеге булһын ине, тип бик тә теләйем. Беҙҙең ҡорамалдарыбыҙ яҡшы, бик белеп етмәһә, өйрәтеп ебәрербеҙ. Заказын сифатлы итеп башҡарған өсөн клиенттың ихлас рәхмәте - беҙҙең өсөн иң яҡшы награда.


Әсә күңеле ҡояш кеүек\n26 Ноябрь 2017, 12:00\nҠатын-ҡыҙҙың бар булмышы, тәбиғәттән һалынған асылы ошоға ҡоролған. Әтек ауылында йәшәүсе Алина Иҙрисова биш балаға ғүмер бүләк иткән.\nӘсә күңелен ҡояш, тиҙәр,\nЕрҙә арта яҡшылыҡ! - тигән билдәле шағир А. Игебаев.\n«Әсәлек хисе, әсәлек ғорурлығы - йәшәйештең асылы, моғайын, ул кешелек таңында уҡ тыуған иң изге, иң бейек, иң мәңгелек хистәрҙең береһелер», - тип яҙған Сабир Шәрипов та. Ҡатын-ҡыҙҙың бар булмышы, тәбиғәттән һалынған асылы ошоға ҡоролған. Әтек ауылында йәшәүсе Алина Иҙрисова биш балаға ғүмер бүләк иткән.\nИшембай ҡалаһында тыуған Алина Вил ҡыҙы бала сағында уҡ әсәһе менән Ағиҙел ҡасабаһына күсеп ҡайта. Әтек ауылында 9-сы синыфты тамамалай. 132-се һөнәрселек училищеһында ашнаҡсы, секретарь-машинист, һатыусы-кассир, эш башҡарыусы һөнәрҙәренә уҡып сыға. Бөгөнгө көндә ул Әтек мәктәбендә хужалыҡ эштәре мөдире.\nКилен булып төшкән еренә ерегеп, тормош иптәше Йәүҙәт Тәлғәт улы менән ата-әсә нигеҙен һыуытмай йәшәп ятыуҙары. Быйыл улар әсәлек капиталына 9х9 ҙурлығында өй күтәреп, башын ябып ҡуйғандар. Маҡсаттары - киләсәктә төкөтмә төкөтөү, иркен йортта балаларына айырым бүлмәләр бүлеү.\nЙөҙөнән йәшәү дәрте, нур бөркөлөп торған был мөләйем 30 йәшлек ҡатынды биш бала әсәһе тип әйтмәҫһең дә. Сәскә кеүек балаларына исемдәрҙең дә ниндәйҙәрен һайлаған улар. Өлкән ҡыҙҙары Зөбәржәт 5-се синыфта тик яҡшы билдәләргә генә уҡый, баскетбол секцияһында, бейеү түңәрәгендә шөғөлләнә. Спорт менән дуҫ булған улдары Йәҙгәр 3-сө синыфта белем ала. Тик тормаҫ, бик сос һәм үткер егет Йәнгир мәктәпкә әҙерлек төркөмөнә йөрөй. Йыр-бейеүгә маһир 4 йәшлек Хазинаның исеме лә есеменә тура килеп тора, ә балалар баҡсаһына йөрөгән 2 йәшлек Назар тирәләй донъя үҙе әйләнгәндәй.\nЭшһөйәрлек сифатын балаларға бәләкәйҙән һала башларға кәрәк, тип иҫәпләй ата-әсә. Шуға ла ишле ғаилә 3 һыйыр тота, ҡош-ҡорт аҫрай, баҡса тултырып йәшелсә-емеш үҫтерәләр. Был йәһәттән Зөбәржәт менән Йәҙгәр һәр яҡлап ярҙамлашалар.\n- Һәр сабый үҙ ризығы менән тыуа. Иремдең терәген, ярҙамын тоймаһам, ишле балалар табырға баҙнат итмәҫ инем. Иң мөһиме - балаларым иҫән-һау булһындар. Туғандар күп булһа, йәшәүе күңеллерәк тә, еңелерәк тә бит ул. Йортобоҙҙоң балалар тауышы менән тулы булыуы беҙҙең өсөн ҙур бәхет, - ти Алина Вил ҡыҙы. Ошо көндәрҙә бәхетле әсә «Әсәлек даны» миҙалы менән бүләкләнде. - Әсәләр көнө – һөйөү һәм наҙ байрамы. Барлыҡ әсәйҙәрҙе күркәм байрам менән ҡотлайым. Ошо бөйөк исемде лайыҡлы күтәреүҙәрен, тәүфиҡлы, мәрхәмәтле балалар тәрбиәләүҙәрен, ғаиләләрҙең имен, илебеҙҙең тыныс булыуын теләйем, - ти Алина.